Diari Oficial de la Generalitat Valenciana


Sumari del DOGV 4120, del 05-11-2001 (2001/10436)

ORDRE de 2 de novembre de 2001, de la Conselleria d'Agricultura, Pesca i Alimentació, per la qual es regula la convocatòria de presentació i selecció de plans de desenvolupament rural en l'àmbit territorial de la Comunitat Valenciana, en el marc de la iniciativa comunitària Leader Plus.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/11/02/(1)/dof/vci/html**

### Dades del document

Número de DOGV
:   4120

Data del DOGV
:   05-11-2001

Secció del DOGV
:   I. DISPOSICIONS GENERALS

Número del document
:   2001/10506


Data del document
:   02-11-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a l'agricultura
    * desenvolupament rural
    * suport econòmic
    * regió rural

ORDRE de 2 de novembre de 2001, de la Conselleria d'Agricultura, Pesca i Alimentació, per la qual es regula la convocatòria de presentació i selecció de plans de desenvolupament rural en l'àmbit territorial de la Comunitat Valenciana, en el marc de la iniciativa comunitària Leader Plus. [2001/X10469]
  
En aplicació de les disposicions de l'article 20 del Reglament (CE) 1.260/1999, del Consell, de 21 de juny, pel qual s'estableixen disposicions generals sobre els fons estructurals, la Comissió Europea va adoptar, en la seua reunió de 14 d'abril de 2000, les orientacions, els objectius, l'àmbit i les modalitats d'aplicació de la iniciativa comunitària de desenvolupament rural Leader Plus, les directrius de la qual es van establir en la Comunicació 2000/C 139/05 (DOCE C 139, de 18 de maig de 2000), de la Comissió als estats membres.
  
A fi d'articular l'aplicació d'aquesta iniciativa comunitària a la Comunitat Valenciana, la Generalitat Valenciana va presentar a la Comissió Europea un programa regional que ha resultat aprovat mitjançant Decisió C(2001) 2.761, d'1 d'octubre de 2001. En el programa es fixa la participació financera de la Secció Orientació del Fons Europeu d'Orientació i Garantia Agrícola (FEOGA-O) i de les administracions nacionals (central, autonòmica i local), a saber:
  
- FEOGA-O: 30 milions d'euros.
  
- Administració autonòmica: 5.176.667 euros.
  
- Administració central: 5.176.667 euros.
  
- Administració local: 4.646.667 euros.
  
La present ordre té per objecte establir la regulació de la convocatòria per a la presentació i selecció de plans de desenvolupament rural en l'àmbit territorial de la Comunitat Valenciana, com també dels grups d'acció local que en promoguen, entitats beneficiàries de la dita iniciativa comunitària d'acord amb l'apartat 12 de la comunicació abans citada.
  
A aquest efecte, i en exercici de les competències conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
I. Disposicions generals
  
Primer. Objecte
  
La present ordre té per objecte seleccionar els plans de desenvolupament rural, com també els grups d'acció local (GAL) que els promoguen i se'n responsabilitzen de la dinamització i gestió, en execució del programa de la iniciativa comunitària Leader Plus de la Comunitat Valenciana (en avant, Programa Regional).
  
Segon. Territori d'aplicació
  
D'acord amb el Programa Regional, la iniciativa comunitària Leader Plus podrà aplicar-se a tot el territori de la Comunitat Valenciana, llevat dels termes municipals de les tres capitals de província, Castelló, València i Alacant, i també a l'àrea metropolitana de la ciutat de València.
  
Tercer. Plans de desenvolupament rural
  
1. Els plans de desenvolupament rural que podran ser objecte de presentació i selecció en virtut d'aquesta convocatòria s'ajustaran a les disposicons d'aquesta ordre, del Programa Regional i de la Comunicació 2000/C 139/05, de la Comissió als estats membres, de 14 d'abril, per la qual es fixen les orientacions sobre la iniciativa comunitària de desenvolupament rural Leader Plus.
  
2. Els plans ajustaran la seua estructura i contingut al que s'estableix en l'annex II de l'ordre, i caldrà que hi incloguen el procediment de gestió d'ajudes que s'utilitzarà i que haurà de garantir els principis de col·laboració, objectivitat, imparcialitat, eficàcia, eficiència, transparència, publicitat i lliure concurrència.
  
3. Els plans hauran de mostrar clarament les deficiències i potencialitats de la zona d'aplicació, exposar els objectius específics perseguits mitjançant l'aplicació de la iniciativa, la seua articulació amb les polítiques de desenvolupament rural ja en marxa o previstes, l'estratègia aplicada per aconseguir-los, la coherència i la plusvàlua de les activitats proposades i la seua repercussió sobre el medi ambient.
  
4. Els plans inclouran un quadre financer en què, seguint el model que figura com a annex III d'aquesta ordre, s'atorgue a cada mesura un pes relatiu respecte del total de fons públics que s'assignen al pla.
  
5. Els plans s'articularan sobre dos eixos: estratègia de desenvolupament rural territorial i cooperació interterritorial i transnacional.
  
5.1 Eix 1: Estratègia de desenvolupament rural territorial.
  
Els territoris integrats en el pla hauran de constituir un conjunt homogeni i coherent des del punt de vista històric, cultural, físic, econòmic i social, i presentar una massa crítica suficient que garantisca una estratègia de desenvolupament viable. La població del territori integrat en el pla no haurà de sobrepassar, per regla general, els 100.000 habitants ni situar-se per davall dels 10.000 habitants. Podran donar-se excepcions a aquesta regla si concorren circumstàncies convenientment justificades.
  
Les estratègies proposades en els plans de desenvolupament rural, que hauran de respondre a les prioritats estratègiques fixades en el Programa Regional (incloses com a annex I), tindran les característiques següents:
  
a) Haurà de tractar-se d'una estratègia integrada que aplique un enfocament global concertat, basat en la interacció dels operadors, sectors i projectes, i centrada en un o diversos aspectes dominants representatius de la identitat, els recursos i els coneixements tècnics específics del territori en qüestió. Es consideraran aspectes aglutinants de particular interés els següents:
  
- Utilització de nous coneixements i tecnologies a fi d'incrementar la competitivitat dels productes i serveis dels territoris.
  
- Millora de la qualitat de vida en les zones rurals.
  
- Valoració dels productes locals, en particular, facilitant l'accés al mercat de les petites estructures de producció mitjançant actuacions de tipus col·lectiu.
  
- Valoració dels recursos naturals i culturals, inclosa la de les àrees d'interés comunitari en el marc de Natura 2000.
  
L'estratègia proposada podrà articular-se al voltant d'un o diversos dels aspectes mencionats, per bé que, en aquest últim cas, haurà de provar-se que guarda la deguda coherència. En cap cas l'estratègia podrà consistir merament en una acumulació de projectes o en la juxtaposició d'intervencions sectorials.
  
En tot cas, s'atorgarà prioritat a aquelles estratègies que tinguen per objecte el suport d'iniciatives promogudes per dones, joves i famílies amb xiquets, la creació i consolidació d'ocupació i la millora de la qualitat de vida en les zones rurals.
  
b) Haurà de provar la seua coherència i arrelament en el territori i justificar la seua viabilitat econòmica i el seu caràcter sostenible.
  
c) Haurà de demostrar el seu caràcter pilot, creant instruments que permeten emprendre noves vies de desenvolupament sostenible, noves en comparació amb les pràctiques exercides en el passat i també respecte a les concebudes i aplicades en el marc d'altres programes. Sense perjudici d'altres circumstàncies que puguen considerar-se, es considera que el caràcter pilot pot explicitar-se d'acord amb els aspectes següents:
  
- Aparició de nous productes i serveis que incorporen els traços específics locals.
  
- Establiment de nous mètodes que permeten combinar entre si els recursos humans, naturals i financers del territori a fi d'aconseguir una explotació més eficaç del potencial endogen.
  
- Combinació i enllaç de sectors de l'economia tradicionalment apartats.
  
- Creació de formes originals d'organització i participació de la població local en el procés de presa de decisions i d'aplicació del projecte.
  
d) Haurà de demostrar, a més, el caràcter complementari del pla amb les intervencions d'altres programes aplicats en el territori en qüestió.
  
e) Haurà de demostrar la possibilitat de transferència dels mètodes proposats, en tant que els promotors del pla estan obligats a posar a disposició d'un sistema d'informació en xàrcia la seua experiència en el terreny metodològic, així com els resultats obtinguts.
  
5.2 Eix 2: Suport de la cooperació interterritorial i transnacional.
  
La cooperació pot perseguir de forma complementària dos objectius: l'èxit d'una massa crítica necessària per a la viabilitat d'un projecte comú i la recerca de complementarietats. No ha de limitar-se a un simple intercanvi d'experiències, sinó que haurà de consistir en la realització d'una acció concreta comuna.
  
L'eix 2 del pla inclourà els sectors prioritaris en els quals, en principi, es pretenga cooperar. La decisió sobre les accions concretes a emprendre es prendrà al llarg de l'execució del pla, i caldrà l'aprovació prèvia de cada acció per la Direcció General de Relacions Agràries amb la Unió Europea, la qual donarà suport actiu als grups en la seua recerca de socis.
  
Les accions de l'eix 2 absorbiran com a mínim un 8% dels fons públics del pla i com a màxim un 12%. La Conselleria podrà modificar els percentatges proposats pels grups en el pla si cal perquè l'agregació dels plans aprovats respecte els percentatges que per a cada eix s'estableix en el Programa Regional.
  
Les dues modalitats de cooperació possibles són:
  
a) Cooperació interterritorial.
  
Seran actuacions de cooperació interterritorial les que es produïsquen entre territoris rurals espanyols que siguen Leader Plus o hagen sigut al seu dia Leader I o Leader II. També podrà cooperar-se amb territoris que estiguen fora de Leader i s'organitzen seguint les pautes d'aquesta iniciativa. Aquests territoris no Leader podran, no obstant això, rebre fons Leader per a sufragar les seues despeses d'animació i per a aquelles altres d'operacions relacionades amb un aspecte molt precís per a l'aplicació del qual es requerisca un territori més ampli que el dels GAL. En qualsevol cas, d'acord amb el Programa Regional, s'atorgarà prioritat als plans que proposen estratègies de cooperació amb els territoris veïns d'Aragó, Castella'la Manxa, Catalunya o Múrcia.
  
b) Cooperació transnacional
  
Seran actuacions de cooperació transnacional les que es produïsquen entre GAL de dos estats membres, com a mínim. També podrà cooperar-se amb territoris organitzats amb pautes Leader no pertanyents a la UE, encara que en aquestes actuacions només seran elegibles les despeses del territori Leader Plus.
  
Quart. Grups d'acció local
  
1. La presentació dels plans de desenvolupament rural i l'execució d'aquests, en cas de resultar seleccionats, correspondrà a un conjunt d'interlocutors locals denominats Grups d'Acció Local (GAL), que seran així mateix els beneficiaris de l'ajuda financera de Leader Plus.
  
2. Aquestes entitats associatives hauran de posseir els requisits següents per a la presentació dels plans:
  
a) Hauran d'estar compostes per persones jurídiques públiques i privades que constituïsquen un conjunt d'interlocutors equilibrat i representatiu del territori i els seus diferents sectors socioeconòmics.
  
b) Podran ser membres públics del GAL totes les entitats locals amb competències en la zona afectada pel pla.
  
c) Els membres privats del GAL hauran de representar el 50% dels drets de vot, tant en l'assemblea general com en la junta directiva de l'entitat. L'altre 50% correspondrà a drets de vot dels membres públics.
  
d) Els membres públics de la junta directiva seran elegits pels membres públics del GAL. Els membres privats de la junta seran elegits pels membres privats del GAL. El president serà elegit pels membres públics del GAL i entre ells.
  
e) A fi de garantir la representació en el GAL de tot el territori inclòs en el pla, totes les entitats locals afectades que el sol·liciten tindran dret a integrar-s'hi com a membres de l'entitat. La procedència dels membres privats també haurà de respondre a una raonable representació de tot el territori.
  
f) El GAL comunicarà a la Direcció General de Relacions Agràries amb la Unió Europea de la Conselleria d'Agricultura, Pesca i Alimentació, amb prou antelació, la convocatòria de les reunions de l'assemblea general i de la junta directiva, on la Conselleria podrà enviar un representant que comptarà amb veu però sense vot.
  
g) Qualsevol que siga la seua forma jurídica, els GAL no tindran estatutàriament finalitats de lucre. A aquest efecte, es considerarà que no tenen finalitats de lucre aquelles entitats que, encara que desenvolupen activitats de caràcter comercial, els beneficis resultants d'aquestes s'inverteixen en la totalitat en el compliment de les seues finalitats institucionals no comercials.
  
h) Els membres del GAL hauran de demostrar la seua capacitat de cooperar en la definició i l'aplicació d'una estratègia de desenvolupament del territori i la plena capacitat per a assumir les tasques encomanades, incloses les financeres, com també l'eficàcia dels mecanismes de funcionament i presa de decisions.
  
3. Als GAL promotors dels plans seleccionats els seran d'aplicació les obligacions següents:
  
a) S'encarregaran, com a funció principal a exercir, d'estimular, dinamitzar i mobilitzar la població i, en especial, les empreses del territori perquè proposen actuacions d'execució del pla i, així mateix, els assessoraran en el seu disseny i posada en pràctica.
  
b) Exerciran les funcions de gestió administrativa i econòmica dels expedients d'ajuda.
  
c) Hauran de facilitar la verificació de les seues actuacions per part de la Comissió de les Comunitats Europees i dels òrgans de control comunitaris, nacionals o autonòmics.
  
d) Hauran de portar una comptabilitat independent per a les accions Leader Plus que, llevat que per la seua forma jurídica estiguen obligats a un sistema comptable determinat, s'ajustarà al que es disposa en el Reial Decret 776/1998, de 30 d'abril, pel qual s'aproven les normes d'adaptació del Pla General de Comptabilitat a les entitats sense finalitats lucratives i les normes d'informació pressupostària d'aquestes entitats, que, a aquest efecte, són d'obligada acceptació.
  
e) Hauran de nomenar, d'entre els membres que posseeixn la condició d'entitat local, als responsables administratius i financers (RAF) amb capacitat per a gestionar i administrar fons públics, les funcions dels quals seran realitzades per persones amb capacitat de control i fiscalització de despeses públiques. A aquest efecte, la designació de RAF es formalitzarà mitjançant conveni, en què s'expliciten les obligacions de les parts.
  
f) Estaran obligats a integrar-se en la xarxa nacional establida en el capítol 3 del Programa Nacional de Desenvolupament Rural de la Iniciativa Comunitària Leader Plus i a participar-hi de forma activa, mitjançant la posada a disposició de la cèl·lula de promoció i animació, de tota la informació necessària sobre les accions ja realitzades, o en curs de realització, i dels resultats obtinguts.
  
4. La selecció de l'equip tècnic del GAL se subjectarà als principis d'igualtat, mèrit i capacitat. Per a la formalització dels contractes entre el GAL i el seu personal el cost del qual haja de ser subvencionat per Leader Plus, serà necessaria la previa aprovació del contingut del contracte i la seua cuantia per la Direcció General de Relacions Agraries amb la Unió Europea.
  
Cinqué. Sol·licituds i documentació
  
1. Les sol·licituds per a la selecció de plans de desenvolupament rural objecte d'aquesta ordre s'adreçaran a la Conselleria d'Agricultura, Pesca i Alimentació de la Generalitat Valenciana, i es presentaran en el model que recull l'annex IV de la present ordre, a la seu de la Direcció General de Relacions Agràries amb la Unió Europea, carrer d'Amadeu de Savoia, núm. 2, València 46026, sense perjudici del que s'estableix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades de la següent documentació:
  
- Fotocòpia compulsada del NIF del grup d'acció local o de la sol·licitud d'aquest en el cas d'entitats de nova creació, que presentaran el NIF una vegada obtingut.
  
- Fotocòpia compulsada del DNI del representant de la dita entitat.
  
- Pla de desenvolupament rural, amb l'estructura i el contingut assenyalats en l'annex II de la present ordre.
  
- Documentació acreditativa que l'entitat es troba al corrent de les seues obligacions tributàries i amb la Seguretat Social. Se n'exceptuen les entitats de nova creació.
  
3. El termini de presentació de sol·licituds serà d'un mes a partir de l'endemà de la publicació de la present ordre en el Diari Oficial de la Generalitat Valenciana.
  
Sisé. Selecció dels plans
  
1. D'acord amb el que es preveu en el Programa Regional, la selecció dels plans i els corresponents grups d'acció local serà realitzada per un comité de selecció regional en què tindran representació paritària el Ministeri d'Agricultura, Pesca i Alimentació, la Generalitat Valenciana i la Federació Valenciana de Municipis i Províncies. Cadascuna d'aquestes parts tindrà un sol vot, encara que a les reunions podrà assistir representada per un màxim de dues persones. La Comissió de les Comunitats Europees tindrà així mateix representació en el comité de selecció regional, amb veu però sense vot.
  
Un dels vocals que actuen en representació de la Generalitat Valenciana exercirà la presidència del comité, i l'altre la secretaria.
  
2. La proposta de selecció, formalitzada en acta, s'adoptarà per consens.
  
3. La selecció dels plans presentats s'efectuarà sobre la base de les millors puntuacions globals en aplicació dels criteris recollits en l'annex V de la present ordre.
  
4. El comité de selecció elevarà, en el termini màxim de dos mesos des de la finalització del termini de presentació de sol·licituds, la proposta de resolució a la consellera d'Agricultura, Pesca i Alimentació, la qual dictarà la resolució definitiva de la convocatòria en el termini màxim de quinze dies. Aquesta resolució serà publicada en el Diari Oficial de la Generalitat Valenciana.
  
Seté. Execució dels plans de desenvolupament rural
  
La gestió dels plans de desenvolupament rural per part dels GAL seleccionats es realitzarà d'acord amb el que es disposa en el Programa Regional, la present ordre de convocatòria, la normativa estatal, si és procedent, d'aplicació i les instruccions dictades per la Direcció General de Relacions Agràries amb la Unió Europea.
  
La concessió d'ajudes pels GAL als promotors d'actuacions individuals d'execució del pla es regirà pel règim d'ajudes aprovat per la Comissió Europea en el marc del Programa Regional, règim que es recull com a annex VI d'aquesta ordre.
  
Vuité. Normes financeres
  
1. El finançament que es realitze a càrrec dels fons de la Generalitat Valenciana es regirà per les disposicions per a les ajudes i subvencions públiques dels articles 47 i 47 bis del text refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 de juny de 1991.
  
2. Podran efectuar-se bestretes de pagament sobre la subvenció concedida amb l'aportació prèvia, per part dels GAL, de la garantia corresponent, constituïda mitjançant aval bancari, d'acord amb les disposicions del text refós de la Llei d'Hisenda Pública de la Generalitat Valenciana.
  
3. Els pagaments al GAL, parcials o del total de la subvenció concedida per la Conselleria, s'efectuaran després de la certificació de l'execució de les accions i els projectes, en la part que s'imputa a la dita font de finançament. En els corresponents documents justificatius de la despesa, que es troben en els expedients d'ajuda a promotors individuals, es farà constar que l'import, en tot o en part (s'hi especificarà en aquest cas la quantia afectada), ha estat subvencionat per la Conselleria d'Agricultura, Pesca i Alimentació.
  
4. L'import mínim de 36.000 euros per a les certificacions parcials, que apareix en l'apartat 8.3 del règim d'ajudes, s'entén referit a la quantia mínima que el GAL podrà sol·licitar a la Conselleria d'Agricultura, Pesca i Alimentació com a pagament parcial de la subvenció d'aquesta al pla de desenvolupament rural, i no caldrà que cadascun dels expedients de promotors individuals en què es basa la certificació presentada pel GAL a la Conselleria acomplisca al seu torn aquest mínim.
  
5. El termini per a la justificació de la subvenció autonòmica s'acabarà l'1 de desembre de l'exercici corresponent.
  
6. L'import global màxim que, anualment, podrà destinar la Conselleria d'Agricultura, Pesca i Alimentació a aquesta iniciativa serà el que es determinarà cada any en la llei de pressupostos de la Generalitat Valenciana, dins del programa pressupostari 714.70, de la Direcció General de Relacions Agràries amb la Unió Europea, codi de línia T3129000.
  
DISPOSICIÓ ADDICIONAL
  
Els interessats en la presentació de plans de desenvolupament rural podran disposar d'un exemplar del Programa Regional sol·licitant-lo davant la Direcció General de Relacions Agràries amb la Unió Europea, carrer d'Amadeu de Savoia, 2, València 46443.
  
DISPOSICIONS FINALS
  
Primera
  
Es faculta la Direcció General de Relacions Agràries amb la Unió Europea perquè prenga les mesures que es consideren necessàries per al desenvolupament i l'execució d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 2 de novembre de 2001
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX I
  
Prioritats estratègiques del Programa Regional
  
A) AMB RELACIÓ A LA POBLACIÓ RURAL
  
- Fixar-ne la població existent i atraure'n de nova, especialment joves i famílies amb xiquets, amb vista a assegurar el relleu generacional
  
- Afavorir la creació d'ocupacions i les iniciatives d'autoocupació de dones i joves
  
- Garantir l'accés als serveis bàsics, en especial els vinculats a la tercera edat, la dona i la infància (sanitat, serveis socials, educació infantil, primària i secundària)
  
- Foment de la prestació de serveis culturals i d'oci
  
- Potenciació d'accions vinculades a la millora de la qualitat de la vida rural
  
- Potenciació d'accions vinculades a la conservació i millora del patrimoni cultural i la pròpia imatge dels pobles (arquitectura i urbanisme tradicionals)
  
B) AMB RELACIÓ A L'ACTIVITAT AGRÀRIA
  
- Potenciació del relleu generacional i de la incorporació de joves a les explotacions agràries
  
- Millora de la qualificació dels titulars i empleats, dels seus coneixements sobre les noves tendències dels mercats, els sistemes de comercialització i les innovacions tecnològiques disponibles
  
- Potenciar les accions encaminades a millorar la qualitat de la producció i l'obtenció de marques de qualitat
  
- Potenciar l'agricultura ecològica i el subministrament estable d'aquests productes als mercats
  
- Potenciar les pràctiques agrícoles tradicionals que contribuïsquen a la conservació del medi ambient i del paisatge rural
  
C) Amb relació a l'activitat industrial i de serveis
  
- Foment de la producció i comercialització de productes locals diferenciats, de qualitat, naturals, artesans i, en general, els vinculats a les noves demandes dels consumidors
  
- Foment de la diversificació econòmica, en especial, mitjançant el suport a la creació i modernització de PIME
  
- Potenciació de l'establiment de xarxes de cooperació interempresarial, aliances estratègiques i l'entrada en mercats de subcontratació
  
- Facilitar l'accés al mercat de les petites estructures de producció mitjançant actuacions de tipus col·lectiu
  
- Foment de la substitució de tècniques obsoletes i de la incorporació d'innovacions, en especial, de l'ús de les noves tecnologies de la informació
  
- Afavorir la creació d'ocupació i autoocupació de qualificació mitjana i alta, amb vista a evitar l'emigració de titulats mitjans i universitaris i atraure professionals que puguen prestar serveis no presencials
  
- Foment d'iniciatives d'agroturisme, turisme rural, cultural, de naturalesa, de salut, d'aventura
  
- Millora de les infraestructures de comunicació i telecomunicació
  
D) AMB RELACIÓ AL MEDI AMBIENT
  
- Incorporar consideracions mediambientals en totes les àrees a què fa referència la planificació i les estratègies del desenvolupament rural
  
- Promoció de les accions de conservació, protecció i millora del medi ambient (aire, aigua i sòl) i de la biodiversitat
  
- Promoció de tècniques i mètodes més respectuosos amb el medi ambient i amb els cicles naturals de l'energia i els recursos en la indústria, els serveis, els transports i l'agricultura.
  
- Valoració del patrimoni natural com un element clau en què basar el desenvolupament econòmic sostenible del medi rural
  
- Promoció de l'ús racional de l'aigua i de l'energia. Foment de l'aplicació de tècniques d'estalvi en el seu consum. Foment de la utilització de fonts d'energia renovables. Protecció d'aqüífers.
  
- Foment de les accions d'informació, formació i conscienciació ambiental de la població rural, en especial, dels col·lectius afectats per la creació d'espais protegits i la seua normativa
  
ANNEX II
  
Estructura i contingut dels plans
  
A) Grup d'acció local
  
1. Denominació de l'entitat promotora i número d'identificació fiscal (o referència a la seua sol·licitud)
  
2. Domicili social. Telèfon. Fax. Correu electrònic.
  
3. Personalitat jurídica:
  
· Títol constituent. Inscripció en el registre o sol·licitud d'inscripció
  
· Relació de persones jurídiques membres de l'entitat, amb identificació del seu caràcter públic o privat i el seu representant legal, si és procedent.
  
· Còpia dels estatuts de l'entitat i del Reglament de Règim Intern, si procedeix. En els estatuts haurà de constar la informació següent:
  
- Òrgans de decisió. Composició. Sistema d'elecció de la seua junta directiva. Competències. Funcionament. Convocatòries. Drets de vot. Majories. Delegació d'atribucions
  
- Requisits per a adquirir la condició de soci.
  
- Sistema d'admissió de socis.
  
- Obligacions i drets dels socis.
  
- Baixa de socis. Suspensió dels drets de soci. Conseqüències econòmiques
  
- Règim econòmic. Aportacions i quotes, si és procedent. Patrimoni.
  
- Responsabilitats
  
- Representació i gestió
  
- Normes de disciplina social
  
- Comptabilitat i llibres.
  
- Normes de dissolució i liquidació.
  
4. Experiència en actuacions de desenvolupament rural de l'entitat o dels seus membres, en el cas d'entitats de nova constitució.
  
5. Implantació en el territori i representativitat del grup d'acció local. Entitats locals membres. Còpia dels acords per mitjà dels quals decideixen integrar-se com a membres del GAL. Municipi on s'ubicarà la seu social de les persones jurídiques privades i data de la seua creació. Per als membres privats amb seu externa al territori, justificació documental de la vinculació de l'entitat a aquest (per exemple, nombre de socis veïns dels municipis afectats pel pla)
  
6. Nombre de persones que seran contractades per l'entitat per a la dinamització i gestió de l'execució del pla. Denominació i cost empresa anual de cada lloc de treball.
  
7. Descripció i justificació de les assistències tècniques que l'entitat té previst de contractar per a exercir funcions no assumibles pel personal del GAL. Cost anual de cada assistència.
  
8. Identificació dels responsables administratius i financers
  
9. Procediment de gestió:
  
- Mecanismes de funcionament i presa de decisions.
  
- Funcions i responsabilitats.
  
- Sistemes de divulgació del programa
  
- Mecanismes que garantisquen els principis d'objectivitat, publicitat, imparcialitat i lliure concurrència.
  
- Recepció i estudi de sol·licituds dels promotors de projectes.
  
- Elaboració dels informes tecnicoeconòmics.
  
- Selecció de projectes. Barems.
  
- Metodologia de certificats.
  
- Registres i seguiment de projectes.
  
- Mecanismes de control i recuperació de subvencions.
  
B) Territori d'intervenció
  
1. Mapa
  
2. Llistat de municipis considerats pel pla.
  
3. Justificació del perímetre elegit (coherència històrica i cultural, homogeneïtat geogràfica, econòmica i social, infraestructures comunes i vies de comunicació)
  
4. Superfície total. SAU, superfície forestal, superfície desfavorida i superfície amb protecció mediambiental: nombre absolut i percentatges sobre el total del territori.
  
5. Població: evolució de la població per municipi en els últims anys (població censal 4108-RAH; població padronal 0445-GLB; rectificació padronal 6614-WPE)
  
6. Grandària dels municipis: nombre de municipis (i suma dels seus habitants-1998) de menys de 500 habitants, de 501 a 1.000, de 1.001 a 2.000, de 2.001 a 5.000, de 5.001 a 10.000, de 10.001 a 20.000, de 20.001 a 30.000, de 30.001 a 50.000, de més de 50.000
  
7. Força de treball: Població activa, ocupada, en desocupació i població activa agrària i en altres sectors.
  
C) Pla de desenvolupament
  
1. Anàlisi de situació de la zona: principals deficiències (especial referència a aquells problemes generadors de despoblament) i potencialitats
  
2. Objectius del pla
  
3. Estratègia de desenvolupament
  
- Tema o temes aglutinants.
  
- Eix 1 i eix 2: Tipologia d'accions a desenvolupar.
  
4. Complementarietat i articulació amb altres programes o actuacions públiques o amb suport públic en la zona.
  
5. Participació que ha tingut la població, les empreses i associacions de la zona en el procés de redacció del pla. Respecte de la fase de execució del plan, mesures previstes per a la dinamització i foment de la participació dels agents socioeconòmics i, molt especialment, de l'empresariat local.
  
6. Integració de consideracions mediambientals en totes les actuacions d'execució del pla.
  
7. Consideració als col·lectius de dones, joves i famílies amb xiquets.
  
8. Caràcter pilot. Transferibilitat.
  
9. Viabilitat i caràcter sostenible
  
10. Quadre financer: quadre en què apareguen els percentatges que es destinaran a cada mesura respecte del total de fons públics de subvenció al pla, segons model que figura com a annex III.
  
Altres plans o iniciatives comunitàries que gestiona o preveu gestionar (cal especificar-los) l'entitat: ????-
  
Declare, sota la meua responsabilitat, que totes les dades reflectides en aquesta sol·licitud són certes.
  
???????, ??. d????.de 200-
  
El ??????????-
  
Signat.:?????????..
  
DNI:????????-
  
CONSELLERIA D'AGRICULTURA, PESCA I ALIMENTACIÓ
  
Direcció General de Relacions Agràries amb la Unió Europea
  
Carrer d'Amadeu de Savoia, 2. 46563 VALÈNCIA
  
ANNEX V
  
Criteris de selecció
  
El procés selectiu de la present convocatòria es regirà pels criteris següents:
  
A) Grup d'acció local: 100 punts (valoració màxima):
  
1. Composició del grup d'acció local. (50 punts)
  
- Representativitat respecte al territori dels socis de l'entitat.
  
- Representativitat respecte als sectors econòmics predominants al territori
  
- Representativitat respecte al/s tema/es aglutinant/s
  
- Representativitat respecte a les accions proposades.
  
2. Implicaci'o financera dels socis. Capital social del grup d'acció local (10 punts)
  
3. Experiència en desenvolupament rural (10 punts):
  
- Experiència del grup o dels seus membres.
  
4. Procediments de gestió (10 punts):
  
- Es valoren els nivells de transparència tant en l'atribució de funcions com en la presa de decisions.
  
5. Estatuts i reglament de règim intern. (10 punts)
  
6. Cost de l'equip tècnic i les asistències a contractar pel GAL. Nivell d'eficiència en la utilització dels recursos financers.(10 punts)
  
B) Territori: 100 punts (valoració màxima):
  
1. Grau de ruralitat (15 punts).
  
Es valoraran millor els territoris amb major grau de ruralitat (volum de població total resident a municipis de baixa població)
  
2. Població rural: evolució (15 punts).
  
A major descens poblacional, millor valoració.
  
3. Ocupació per sectors (15 punts).
  
A més percentatge de població agrària, millor valoració
  
4. Densitat de la població (10 punts)
  
Es valoraran millor els territoris que presenten menors densitats de població
  
5. Taxa de dependència (10 punts).
  
A major taxa, millor valoració.
  
6. Coeficient de substitució. (10 punts).
  
A menor coeficient de substitució, millor valoració
  
7. SAU, superfície forestal, superfície desfavorida i superfície amb protecci'o mediambiental. (10 punts).
  
A major percentatge sobre el total del territori, millor valoració
  
8. Coherència històrica, cultural, geogràfica, social i econòmica. (10 punts).
  
Es valora la coherència del territori en els 5 nivells.
  
9. Desocupació registrada. (5 punts).
  
Es valoraran millor els territoris que presenten major percentatge d'aturats
  
C) Pla: 100 punts (valoració màxima):
  
1. Qualitat del diagnòstic previ. (10 punts).
  
Es valora la qualitat de l'anàlisi de situació i el nivell d'identificació de les potencialitats i les debilitats del territori.
  
2. Objectius del pla i efectes a aconseguir. (10 punts).
  
Es valora l'adequació dels objectius en relació amb les deficiències assenyalades.
  
3. Qualitat de l'estratègia de desenvolupament. Tema o temes aglutinants (10 punts).
  
- Es valora l'adequació de l'estratègia plantejada per a aconseguir els objectius proposats.
  
- Es valora l'adequació del tema o temes elegits en relació amb el territori i els seus recursos disponibles.
  
- Amb més d'un tema elegit, es valorarà la coherència entre ells.
  
4. Complementarietat amb altres polítiques públiques que incidisquen en el territori. (10 punts).
  
Consideració de les altres polítiques públiques que s'executen en el territori i justificació de les complementarietats i absència de solapaments o contradiccions.
  
5. Grau d'implicació dels sectors econòmics i socials (10 punts)
  
- Respecte de la fase de redacció del pla: Grau de consulta local
  
- Respecte de la fase d'execució del pla: valoraci'o de la importància consedida a la dinamització dels agents socioeconòmics i de l'eficàcia de les mesures previstes. En especial, valoració dels mètodes i el grau d'implicació de l'empresariat local
  
6. Respecte a la política mediambiental. (10 punts).
  
Valora l'adequació del pla a la política mediambiental.
  
7. Prioritat sobre els col·lectius de dones i joves i les famílies amb xiquets. (10 punts).
  
- Es valora la priorització d'actuacions que suposen l'increment d'oportunitats d'ocupació i auto- ocupació de dones i joves i, així mateix, de les actuacions que redunden en benefici de la situació de les famílies amb xiquets.
  
8. Caràcter pilot del pla. (10 punts).
  
Es valora el grau d'innovació i transferibilitat dels mètodes proposats.
  
9. Viabilitat i caràcter sostenible. (10 punts).
  
Es valora la consideració de la viabilitat i sostenibilitat de l'estratègia i mesures proposades a llarg termini, fins i tot després del cessament del període de subvenció Leader.
  
10. Quadre financer. (10 punts).
  
- Equilibri financer en relació amb el tema o els temes aglutinants. Verificació de la coherència entre la distribució de fons i les accions proposades en el pla.
  
Per a superar el procés de selecció, els grups d'acció local han d'obtenir, almenys, 50 punts en cadascun dels tres blocs anteriors.
  
ANNEX VI
  
Règim d'ajudes
  
Per a l'execució del programa regional de la iniciativa comunitària Leader Plus per a la Comunitat Valenciana, els projectes d'inversió, activitats o despeses auxiliades per aquest règim d'ajudes hauran de localitzar-se en els municipis inclosos en el territori delimitat en el pla respectiu o tenir una relació directa amb aquesta en termes de desenvolupament.
  
Les inversions o despeses auxiliables hauran de respondre a allò que es preveu en la Comunicació de 14 d'abril de 2000, de la Comissió Europea als estats membres, per la qual es fixen orientacions sobre la iniciativa comunitària de desenvolupament rural (Leader Plus), 2000/C 139/05 (DOCE C139, de 18.05.2000, en avant Comunicació).
  
El present règim d'ajudes s'aplicarà, amb caràcter general, amb les condicions següents:
  
a) En el cas de productes inclosos en l'annex I del Tractat, la intensitat de les ajudes i les condicions d'aplicació respectaran el que s'estableix en les directrius comunitàries sobre ajudes estatals del sector agrari (2000/C28/02).
  
b) En els altres casos, les ajudes concedides s'ajustaran a la regla de ?minimis- o, en aplicació del Reglament (CE) 994/98, de 7 de maig de 1998, relatiu a ajudes d'estat horitzontals, a les disposicions del Reglament (CE) 68/2001, de 12 de gener de 2001, el Reglament (CE) 69/2001, de 12 de gener de 2001, i el Reglament (CE) 70/2001, de 12 de gener de 2001, relatius a ajudes de formació, de minimis i petites i mitjanes empreses, respectivament.
  
1. Ajudes a activitats i inversions de caràcter productiu
  
1.1 Objectius
  
Les ajudes a inversions productives tindran com a objectiu la generació d'ingressos mitjançant la valoració del patrimoni natural i cultural i la millora de l'entorn econòmic, a fi de contribuir a la creació d'ocupació.
  
1.2 Titulars dels projectes
  
Podran sol·licitar les ajudes recollides en aquest règim els empresaris individuals, les societats mercantils, les societats agràries de transformació, les cooperatives, les societats laborals i qualsevol altra entitat amb personalitat jurídica recollida en la legislació vigent, i també les entitats públiques de caràcter local que complisquen tots i cadascun dels requisits següents:
  
a) Escometre un projecte d'inversió localitzat en la zona d'aplicació del programa o relacionat directament amb aquesta en termes de desenvolupament.
  
b) Ser petita empresa en els termes previstos en el Reglament (CE) 70/2001, per:
  
- Ocupar a menys de 50 persones. La plantilla s'obtindrà per la mitjana mensual haguda durant l'any de l'últim exercici financer tancat i considerarà tant el personal a jornada completa com, en ponderació mensual, el treball a temps parcial o estacional.
  
- Tenir un volum de negoci anual no superior a 7 milions d'euros o un balanç general anual que no excedisca de 5 milions d'euros.
  
- Complir el criteri d'independència, d'acord amb el que es disposa en el Reglament (CE) 70/2001, de 12 de gener de 2001, l'article 41 de la Llei 2/1995, de Societats de Responsabilitat Limitada, i l'article 87 del Reial Decret Legislatiu 1.564/1989, pel qual s'aprova el text refós de la Llei de Societats Anònimes.
  
c) Trobar-se al corrent de les obligacions tributàries i de la Seguretat Social o, si no n'hi ha, tenir-ne concedit l'ajornament o la moratòria.
  
d) Mantenir la destinació de la inversió auxiliada, almenys, durant els cinc anys, posteriors al certificat de finalització d'inversions.
  
e) Quan es tracte de cooperatives, societats agràries de transformació, societats laborals o qualsevol altra entitat jurídica de treball associat que es dedique a la producció, comercialització i/o transformació de productes agraris, els límits de plantilla, el volum de negocis anual i balanç general assenyalats en l'apartat b) seran de 250 treballadors, 20 milions d'euros i 10 milions d'euros, respectivament.
  
f) Quan es tracte d'entitats públiques de caràcter local no seran d'aplicació els apartats b) i c).
  
1.3 Activitats i projectes auxiliables
  
Tindran prioritat aquelles activitats que complisquen la legislació vigent i s'adrecen al foment de les potencialitats endògenes de la zona.
  
Seran auxiliables les activitats i inversions assenyalades en l'apartat 7, encaminades a:
  
- utilització de nous coneixements i tecnologies a fi d'incrementar la competitivitat dels productes i serveis dels territoris,
  
- millora de la qualitat de vida en les zones rurals,
  
- valoració dels productes locals, en particular, facilitant l'accés al mercat de les petites estructures de producció mitjançant actuacions de tipus col·lectiu,
  
- valoració dels recursos naturals i culturals, inclosa la de les àrees d'interés comunitari en el marc de Natura 2000,
  
Així mateix, seran promocionables els projectes finançables per la Secció d'Orientació del FEOGA, el FEDER i el FSE.
  
1.4 Límit d'intensitat de les ajudes
  
1.4.1 Sector agrari
  
La concessió de les ajudes al sector agrari s'ajustarà a les disposicions de les directrius comunitàries sobre ajudes estatals al sector agrari 2000/C28/02 (DOCE C232, de 12 d'agost de 2000) i al principi de complementarietat establit en l'apartat 6.
  
1.2.4.2 Ajudes a la inversió en explotacions agràries
  
A. Condicions
  
La concessió d'ajudes a les inversions en explotacions agràries haurà de complir les condicions previstes en l'apartat 4.1 de les directrius comunitàries sobre ajudes estatals al sector agrari (2000/C28/02) i, en particular, els aspectes següents:
  
A.1 Les inversions han de perseguir un o més dels objectius següents: reducció dels costos de producció, millora o reorientació de la producció, promoció de la qualitat, conservació i millora de l'entorn natural, de les condicions d'higiene o del benestar animal, i diversificació de les activitats agràries. Les inversions que no perseguisquen cap d'aquests objectius i, en particular, les de simple substitució, no són auxiliables.
  
A.2 Les ajudes a la inversió podran concedir-se únicament a explotacions agràries la viabilitat econòmica de les quals puga demostrar-se a través d'un estudi prospectiu de l'explotació i sempre que el titular de l'explotació tinga la capacitació professional adequada.
  
A.3 L'explotació haurà de complir les normes mínimes comunitàries i nacionals de medi ambient, higiene i benestar animal. No obstant això, quan les inversions tinguen per objecte complir amb noves normes mínimes en matèria de medi ambient, higiene i benestar animal, podran concedir-se ajudes a l'efecte.
  
A.4 No es concediran ajudes a inversions l'objectiu de les quals siga augmentar la producció per a la qual no es puga trobar eixides normals en el mercat, tenint en compte els productes que es tracte, els tipus d'inversions i les capacitats existents o previstes. En tot cas, seran d'aplicació les restriccions de producció o limitacions de suport comunitaris imposades per organitzacions comunes de mercat. Si hi ha restriccions de producció o limitacions de suport comunitari a nivell d'agricultors individuals, explotacions agrícoles o centres de transformació, no podran concedir-se ajudes d'inversió que augmenten la producció per damunt de dites restriccions o limitacions.
  
A.5 En tot cas, les condicions anteriors s'ajustaran al que es disposa a l'efecte en els programes operatius de millora d'estructures i dels sistemes de producció agraris en les regions d'objectiu 1 i fora d'objectiu 1.
  
B. Intensitat d'ajudes
  
B.1 Cas general.
  
Ajuda pública total màxima.
  
. Zones desfavorides: 50%
  
. Zones no desfavorides: 40%
  
Quan les inversions siguen escomeses per joves agricultors que no han fet els 40 anys al moment de la concessió, els percentatges anteriors seran del 55 i el 45%, respectivament.
  
B.2 Casos especials:
  
a) Conservació d'elements del patrimoni de caràcter productiu i situats en les explotacions agrícoles quan no suposen augment de la capacitat de producció.
  
b) Inversions que suposen un augment de costos derivat de la protecció i millora del medi ambient, de la millora de les condicions d'higiene de les explotacions ramaderes o de la promoció del benestar animal. Aquest increment sobre el cas general només es concedirà a inversions que vagen més enllà dels requisits mínims comunitaris vigents. També podrà concedir-se a inversions necessàries per al compliment de noves normes mínimes, segons les condicions fixades en l'article 2 del Reglament (CE) núm. 1750/1999. L'increment haurà de limitar-se estrictament als costos subvencionables suplementaris necessaris per a complir l'objectiu marcat, i no s'aplicarà en el cas d'inversions que produïsquen un augment de la capacitat de producció.
  
. Zones desfavorides: 75%
  
. Zones no desfavorides: 60%
  
Si es preveu un augment de la capacitat de producció i les obres s'efectuen amb materials moderns normals, s'aplicaran els percentatges del cas general.
  
C. Límit d'inversions auxiliable
  
El volum màxim d'inversió auxiliable serà de 90.000 euros per UTA o 180.000 euros per explotació. Quan les inversions siguen realitzades per una entitat associativa amb personalitat jurídica, el límit d'inversió auxiliable serà la resultant de multiplicar la quantitat de 180.000 euros pel nombre de membres que tinguen la consideració d'agricultor professional d'acord amb la Llei 19/1995, de Modernització de les Explotacions Agràries, fins a un límit de quatre. Les comunitats autònomes podran elevar el límit d'inversió auxiliable en l'àmbit de l'agricultura intensiva fins a un màxim de 600.000 euros per explotació.
  
1.2.5.3 Ajudes a la inversió en el sector de la transformació i comercialització de productes agraris
  
A aquest efecte, s'entendrà per transformació d'un producte agrari una operació efectuada sobre aquest en què el resultat continue sent un producte agrari; per tant, la transformació de productes agraris compresos en l'annex I del Tractat i la seua conversió en productes no compresos en aquest queda fora de l'àmbit d'aplicació d'aquest apartat.
  
A. Condicions
  
La concessió d'ajudes a la comercialització i transformació de productes agraris haura de complir les condicions previstes en l'apartat 4.2 de les directrius comunitàries sobre ajudes estatals al sector agrari (2000/C28/02).
  
Com a norma general, les ajudes concedides a inversions lligades a la transformació i comercialització de productes agrícoles només podran concedir-se a empreses la viabilitat econòmica de les quals puga ser demostrada sobre la base d'una avaluació de les seues perspectives i que complisquen les normes mínimes en matèria de medi ambient, higiene i benestar animal. No obstant això, quan les inversions es porten a terme a fi de complir amb noves normes mínimes en matèria de medi ambient, higiene i benestar animal, podran concedir-se ajudes a l'efecte.
  
No podran concedir-se ajudes en virtut de les disposicions del present apartat llevat que es demostre suficientment l'existència d'eixides normals per als productes en el mercat. Aquesta condició serà avaluada al nivell més adequat segons els productes de què es tracte, els tipus d'inversió i la capacitat de producció existent i previsible. Es tindran en compte les restriccions de producció o les limitacions de suport comunitari que existisquen d'acord amb organitzacions comunes de mercat. En particular, no es concediran ajudes que contravinguen prohibicions o restriccions imposades per les organitzacions comunes de mercat. Tampoc es concediran ajudes per a la fabricació i comercialització de productes que imiten o substituïsquen la llet o els productes lactis.
  
En tot cas, aquestes condicions s'ajustaran al que es disposa a l'efecte en els programes operatius integrats de les regions d'objectiu 1 i els programes de desenvolupament rural de regions de fora d'objectiu 1.
  
B. Intensitat d'ajudes
  
. Regions d'objectiu 1: 50%
  
Quan les inversions de transformació i comercialització es realitzen en la pròpia explotació i el seu import no supere els límits d'inversió assenyalats en l'apartat 0.8.9.2.U, es consideraran inversions en explotacions agràries, i s'hi aplicarà el que es disposa en l'apartat 3.9.0.9.
  
1.4.2 Petites i mitjanes empreses
  
En aquest apartat s'inclouran les inversions realitzades per petites i mitjanes empreses no previstes en l'apartat 1.4.1. En aquest sentit, hi queden incloses les activitats i inversions de turisme rural, desenvolupament de l'artesania i qualssevol altres no lligades a la producció, transformació i comercialització de productes agrícoles inclosos en l'annex I del Tractat.
  
A. Intensitat d'ajudes
  
A.1 Amb caràcter general, la intensitat bruta de l'ajuda no excedirà del 15% en el cas de petites empreses i del 7,5% en el cas de mitjanes empreses.
  
A.2 No obstant això, quan la inversió es realitze en les zones d'objectiu 1 i de fora d'objectiu 1 que s'assenyalen a continuació, el límit màxim d'ajuda serà l'autoritzat en el mapa aprovat per la Comissió.
  
Els límits màxims d'intensitat aplicables a les empreses, expressats en ENS$ (equivalent net de subvenció), autoritzats per la Comissió de la Unió Europea com a mapa d'ajudes de finalitat regional número 773/99, per Decisió 2000 D/103728 de 17 de maig de 2000, han sigut transformats en percentatge nominal atesos les normes d'amortització i l'import de l'impost sobre societats. D'aquesta manera, els percentatges màxims d'ajuda en relació a la inversió auxiliable són els següents (a títol indicatiu s'assenyala entre parèntesis el valor autoritzat en termes de ENS$).
  
Ajuda pública total màxima.
  
. Comunitat Valenciana: 54% (40%)
  
Excepte els NUTS III següents:
  
- Castelló: 47% (35%)
  
- València: 50% (37%)
  
B. Increment d'ajuda
  
A la intensitat d'ajuda assenyalada en els apartats A.1. i A.2. podran afegir-se les ajudes suplementàries següents:
  
- 15 punts percentuals en zones d'objectiu 1, sense que la intensitat bruta total siga superior al 100%.
  
1.5 Participació dels fons comunitaris
  
La participació màxima dels fons comunitaris, expressada en percentatge d'ajuda en relació amb l'import de la inversió auxiliable, serà del 35% en regions d'objectiu 1, llevat que l'ajuda màxima total, expressada en els apartats anteriors, siga d'una quantia inferior, cas en què la participació màxima dels fons no podrà superar aquest percentatge.
  
En conseqüència, l'ajuda de les administracions nacionals serà la diferència entre l'ajuda total i l'ajuda a càrrec de fons comunitaris.
  
1.6 Excepcions al cofinançament públic nacional
  
L'ajuda pública nacional mínima, derivada del que es disposa en l'apartat anterior, no serà exigida en els projectes la inversió total dels quals no supere els 150.000 euros, sempre que es respecten de forma estricta les condicions següents:
  
1ª) que es respecte la programació, la publicitat de l'ajuda comunitària i se seleccionen segons els mateixos criteris que la resta dels projectes, amb independència de l'origen del finançament.
  
2ª) que la gestió siga comuna per al conjunt dels projectes i les condicions per al control siguen idèntiques.
  
3ª) que es respecte la taxa de cofinançament a escala de mesura.
  
4ª) que es tracte d'una pràctica destinada a facilitar la gestió de la tresoreria i no d'una pràctica generalitzada.
  
En tot cas, aquesta excepció s'ajustarà al que es disposa en la fitxa 16 de la Decisió 97/327/CE.
  
1.7 Clàusula de ?minimis-
  
En virtut d'aquesta clàusula, un titular de projecte pot rebre una ajuda màxima de 100.000 euros en un període de tres anys.
  
Les ajudes públiques que han d'ajustar-se al límit màxim de 100.000 euros són les atorgades per les autoritats nacionals, regionals o locals, tant si els recursos procedeixen íntegrament dels estats membres com si les ajudes són cofinançades per la Comunitat mitjançant els fons estructurals.
  
El període triennal en què s'ha d'aplicar el límit comença en el moment en què l'empresa rep per primera vegada ajudes concedides d'acord amb la clàusula de ?minimis?.
  
Quant a la grandària de l'empresa, el nombre d'empleats, el volum de negocis i el balanç general, pot ser il·limitat.
  
Aquesta clàusula és aplicable a tot el territori nacional i l'ajuda a càrrec dels fons estructurals no podrà excedir del 35% del cost total de la inversió en les regions d'objectiu 1, i del 15% en les zones fora d'objectiu 1.
  
La clàusula de ?minimis- no és aplicable a les inversions corresponents al sector agrari incloses en l'apartat 1.4.1, ni al sector del transport, però es pot aplicar a les petites i mitjanes empreses en substitució del que es preveu en l'apartat 1.4.2.
  
En virtut de les disposicions de l'apartat 4.2 de les directrius sobre ajudes d'estat de finalitat regional 98/C 74/06, (DOCE C 74, de 10-03-98), l'aportació del promotor destinada al finançament del projecte ha de ser com a mínim del 25%.
  
En tot cas, l'aplicació d'aquesta clàusula es regirà pel que es disposa en el Reglament (CE) 69/2001, de 12 de gener de 2001, sobre ajudes de minimis.
  
1.8 Límit al muntant de l'ajuda pública
  
L'ajuda pública total que podrà rebre un titular per projecte, d'acord amb aquest règim d'ajudes, no podrà ser superior a 250.000 euros, llevat dels projectes de cooperació interterritorial o transnacional, el límit dels quals serà de 500.000 euros.
  
Quan concórreguen circumstàncies especials en un determinat projecte d'inversió que incidisquen significativament en el desenvolupament integrat de la zona, el grup d'acció local podrà sol·licitar als serveis de la comunitat autònoma competents en la gestió dels programes l'increment del límit anterior per a aquest cas específic.
  
1.9 Eventuals possibilitats d'acumulació amb altres ajudes
  
En cas que un projecte acumule alguna altra ajuda pública no cofinançada amb fons comunitaris a la concedida i/o computada en el marc de la iniciativa comunitària Leader, el grup d'acció local garantirà que els titulars dels projectes no rebran més ajuda pública de la que s''estableix en els punts 1.4.1 i 1.4.2, o en cas d'aplicació de minimis, el límit establit en l'apartat 1.7.
  
1.10 Projectes subvencionables
  
Seran projectes subvencionables els dirigits a la creació de nous establiments, així com els destinats a l'ampliació, modernització o trasllat dels existents.
  
A aquest efecte, es consideraran:
  
a) De nova creació, els que donen origen a la iniciació d'una activitat productiva i generen llocs de treball.
  
b) D'ampliació, els que suposen el desenvolupament d'una activitat ja establida, millorant-la i incrementant-ne la producció, o l'inici d'una activitat que implique un canvi radical en el producte o en els procediments de producció i, en tot cas, incrementen el nivell d'ocupació.
  
c) De modernització, els que incrementen el nivell de productivitat de forma sensible o milloren el nivell d'impacte ambiental i que impliquen adquisició d'equips amb tecnologia avançada i incrementen o consoliden el nivell d'ocupació.
  
d) De trasllat, els que plantegen el desmuntatge, trasllat i muntatge d'empreses des de l'exterior de la zona d'aplicació fins a l'interior o, dins de la pròpia zona, sempre que realitzen noves inversions en actius fixos en el nou emplaçament que suposen una millora substancial en la productivitat i en els nivells d'ocupació.
  
També podran subvencionar-se les inversions en capital fix consistent en el traspàs d'un establiment que haja tancat o haguera tancat de no procedir-se a la seua adquisició, excepte quan l'establiment considerat pertanga a una empresa en crisi. En aquests traspassos, la transacció haurà de tenir lloc en condicions de mercat i se'n deduiran els actius per a l'adquisició dels quals ja s'haguera rebut qualsevol tipus d'ajuda nacional o comunitària.
  
No serà auxiliable el traspàs entre persones amb relació de parentiu en línia directa o col·lateral, consanguínia o per afinitat, igual o inferior a tercer grau, ni entre persones i societats o societats entre si, en les quals alguns dels membres tinguen la relació de parentiu esmentada.
  
2. Ajudes a activitats i inversions no productives
  
2.1 Objectius
  
Les ajudes a activitats i inversions no productives tindran com a objectiu el suport a les accions que tinguen aquest caràcter i que estiguen emmarcades en els capítols 1 i 2 de la Comunicació de la Comissió als Estats membres 2000/C 139/05 (D.OCE C 139 de 18.05.2000).
  
2.2 Titulars de projectes
  
Podran sol·licitar aquestes ajudes els ajuntaments, mancomunitats i altres institucions i entitats públiques o privades, incloses, si és procedent, les persones físiques, que complisquen els requisits següents:
  
a) Escometre activitats o inversions que tinguen caràcter públic o col·lectiu i no siga factible que es realitzen per la iniciativa privada i no puguen constituir per si mateixes una activitat econòmica.
  
b) Per a les institucions, entitats privades i persones físiques, trobar-se al corrent de les seues obligacions tributàries i de la Seguretat Social o, si no n'hi ha, tenir-ne concedit l'ajornament o la moratòria.
  
c) Mantenir la destinació de la inversió auxiliada, almenys durant els cinc anys, posteriors a la seua realització.
  
d) Ser petita empresa per:
  
- Col·locar a menys de 50 persones. La plantilla s'obtindrà per la mitjana mensual haguda durant l'any de l'últim exercici financer tancat i considerarà tant el personal a jornada completa com, en ponderació mensual, el treball a temps parcial o estacional.
  
- Tenir un volum de negoci anual no superior a 7 milions d'euros o un balanç general anual que no excedisca de 5 milions d'euros.
  
- Complir el criteri d'independència, d'acord amb el que es disposa en el Reglament (CE) 70/2001, de 12 de gener de 2001, l'article 41 de la Llei 2/1995, de Societats de Responsabilitat Limitada, i l'article 87 del Reial Decret Legislatiu 1.564/1989, pel qual s'aprova el text refós de la Llei de Societats Anònimes.
  
e) Quan es tracte de cooperatives, societats agràries de transformació, societats laborals o qualsevol altra entitat jurídica de treball associat que es dediquen a la producció, comercialització i/o transformació de productes agraris, els límits de plantilla, el volum de negocis anual i balanç general assenyalats en l'apartat b) seran de 250 treballadors, 20 milions d'euros i 10 milions d'euros, respectivament.
  
f) Quan es tracte d'ens públics de caràcter local no seran d'aplicació els apartats b) i d).
  
2.3 Activitats i projectes auxiliables
  
Tindran prioritat aquelles activitats i projectes que s'adrecen al foment de les potencialitats endògenes de la zona, en particular les destinades a:
  
a) Despeses de funcionament del grup d'acció local per a la gestió del programa: seguiment administratiu i financer, informàtica, posada en pràctica del programa (promoció, selecció de projectes i control, lloguers, subministraments, mobiliari, personal, assistència professional, aval bancari del grup, etc.).
  
b) Assistències tècniques del grup d'acció local: estudis i suport als projectes, animació del programa i accions de sensibilització (tallers, reunions, seminaris, publicacions, material multimèdia, etc.).
  
c) Mesura d'adquisició de competències: despeses d'animació i/o estudis previs per a la constitució del grup d'acció local, com també els corresponents a l'elaboració del seu programa territorial. Aquestes despeses seran elegibles des de la data en què el programa regional siga presentat a la Comissió.
  
d) Seran subvencionables les activitats i inversions no generadores d'ingressos que responguen a alguna de les mesures recollides en l'apartat 7 i que tinguen caràcter no productiu, encaminades a:
  
- Utilització de nous coneixements i tecnologies, a fi d'incrementar la competitivitat dels productes i serveis dels territoris.
  
- Millora de la qualitat de vida en les zones rurals.
  
- Valoració dels productes locals, en particular facilitant l'accés al mercat de les petites estructures de producció mitjançant actuació de tipus col·lectiu.
  
- Valoració dels recursos naturals i culturals, inclosa la de les àrees d'interés comunitari en el marc de Natura 2000.
  
Així mateix, seran subvencionables els projectes no generadors d'ingressos finançables per la Secció d'Orientació del FEOGA, el FEDER i FSE. No obstant això, en virtut de les disposicions de l'apartat 37 de la Comunicació, no són subvencionables les inversions en infraestructures d'un cost total superior a 90.000 euros, ni les que, qualsevol que siga el seu import, hagen sigut declarades de reserva a favor de les entitats locals, en els termes de l'article 86 de la Llei 7/1985, Reguladora de les Bases de Règim Local.
  
D'acord amb el que es preveu en l'apartat 6.0.3.1 de les directrius comunitàries sobre ajudes estatals al sector agrari (2000/C 28/02) i com a complement d'allò que s'ha disposat com a casos especials en l'apartat 1.8.4.4.E.8, es consideraran inversions no productives, les destinades a:
  
- La conservació d'elements del patrimoni, de caràcter no productiu i situats en les explotacions agrícoles, com ara elements arqueològics o històrics.
  
- La conservació d'elements del patrimoni de caràcter productiu i situats en les explotacions agrícoles, quan suposen un augment de la capacitat de producció i les obres s'efectuen amb materials tradicionals necessaris per al manteniment del caràcter tradicional dels edificis. En aquest cas, el caràcter no productiu de les inversions, a l'efecte de càlcul de l'ajuda, s'aplicarà únicament al cost extraordinari que supose la utilització d'aquests materials tradicionals.
  
- En tot cas, la concessió d'ajudes a aquestes inversions no productives relacionades amb la producció primària hauran de complir les condicions previstes en l'apartat 1.6.9.1.J. d'aquest règim d'ajudes.
  
2.4 Límit d'intensitat de les ajudes
  
2.4.1 Ajuda pública total màxima: 100% de la inversió
  
2.4.2 Ajuda màxima a càrrec de FEOGA-Orientació:
  
- En regions d'objectiu 1, un màxim del 75% de la inversió subvencionable i un mínim del 50% de l'ajuda pública total.
  
- En regions fora d'objectiu 1, un màxim del 50%, la inversió subvencionable i un mínim del 25% de l'ajuda pública total.
  
2.5 Límit al muntant de l'ajuda pública
  
L'ajuda pública total màxima que podrà percebre un titular per projecte, no podrà superar els límits següents:
  
- Restauració, aprofitament de construccions i paratges rurals d'interés turístic, històric, artístic o cultural, etc.: 500.000 euros.
  
- Assistències tècniques, estudis, inventaris, activitats de promoció, etc.: 100.000 euros.
  
En projectes de cooperació interterritorial o transnacional, el límit serà d'un milió d'euros.
  
Quan concórreguen circumstàncies especials en un determinat projecte d'inversió o despesa que incidisquen significativament en el desenvolupament integral de la zona, el grup d'acció local podrà sol·licitar als serveis de la comunitat autònoma competents en la gestió dels programes o, si és procedent, al Ministeri d'Agricultura, Pesca i Alimentació, l'increment dels límits anteriors per a aquell cas específic.
  
3. Inversions auxiliables
  
Es considera inversió auxiliable la realitzada en els conceptes següents:
  
3.1 En explotacions agràries:
  
En tot cas, la concessió d'ajudes a aquestes inversions haurà de complir el que es disposa en l'apartat 2.1.1.2.V
  
- Construcció, adquisició o millora d'immobles.
  
- Maquinària i béns d'equip nous, inclosos programes informàtics. En casos degudament justificats podrà subvencionar-se la compra de material d'ocasió, sempre que es complisquen les condicions previstes en la nota a l'apartat 7.5.6.8 de les directrius comunitàries sobre ajudes estatals al sector agrari (2000/C28/02)
  
- Costos generals, com a remuneració per la redacció i execució de projectes, estudis de viabilitat i adquisició de patents i llicències, fins a un 12% del cost total.
  
- Primera compra de bestiar o compra d'animals de cria d'alta qualitat, registrats en llibres genealògics o equivalents, excepte animals vius de les espècies porcina i aus de corral, així com vedells de proveïment.
  
- No podran concedir-se ajudes per a l'adquisició de drets de producció, llevat que s'ajusten a les disposicions específiques de l'organització comuna de mercat corresponent.
  
3.2 En transformació i comercialització de productes agraris i en petites i mitjanes empreses
  
En tot cas, la concessió d'ajudes d'inversions en comercialització i transformació de productes agraris haurà de complir les condicions previstes en l'apartat 4.7.4.5.F.
  
- Construcció, adquisició o millora de béns immobles.
  
- Adquisició i condicionament de terrenys, excepte en transformació i comercialització de productes agraris.
  
- Maquinària, instal·lacions, utillatge i mobiliari nous i, quan formen part inherent del projecte, animals vius, excepte les espècies porcina i aus de corral, així com vedells de proveïment.
  
- Equips per a processos d'informatització i comunicació.
  
- Elements de transport intern, sempre que es destinen únicament a la finalitat per a la qual es proposen, posseïsquen les característiques tècniques que n'impedeixen l'ús per a una altra finalitat i es comprometa la seua destinació per un període de vuit anys almenys. Hi queda exclòs el material mòbil que siga utilitzat amb finalitats privades i, en el sector del transport, els mitjans i equips de transport.
  
- Costos generals, com a remuneració per la redacció i l'execució del projecte, els estudis de viabilitat i l'adquisició de patents i llicències, fins a un 12% de la inversió total.
  
3.3 Altres inversions o despeses
  
En els projectes de caràcter no productiu, a més de les inversions o despeses assenyalades en els apartats anteriors, que per la naturalesa tant del projecte com del promotor puguen ser considerades com a tals, podran incloure's com a despeses o inversions, entre altres, les següents:
  
1. Assistència tècnica als responsables de projectes de desenvolupament, a les petites empreses i a altres activitats que ja estiguen en funcionament, dirigida a la detecció de noves iniciatives, avaluació de la seua viabilitat, detecció de mercats potencials, accés al finançament, gestió de la innovació, etc.
  
2. Estudis per al coneixement dels mercats turístics, i en general, tots aquells que possibiliten un millor desenvolupament del sector turístic en el medi rural.
  
3. Inventari, restauració i aprofitament de construccions i paratges rurals d'interés històric, artístic, cultural o turístic.
  
4. Activitats de promoció de caràcter genèric, tant de serveis turístics com de productes artesans i de productes típics locals i regionals basats en una política de qualitat.
  
5. Estudis dels mercats locals i regionals i anàlisi dels circuits de distribució.
  
6. Assistència tècnica per a la producció d'especialitats locals relacionades amb l'agricultura i la silvicultura.
  
7. Transferències de tecnologia.
  
8. Renovació i desenvolupament dels pobles i del patrimoni arquitectònic existent.
  
9. Suport a la difusió cultural relacionada amb el desenvolupament rural.
  
10. Protecció, rehabilitació i valoració dels recursos naturals i del paisatge.
  
11. Equipament i funcionament del grup d'acció local en els termes previstos en l'apartat 2.3.a) i 2.3.b).
  
Quan les inversions o despeses es referisquen a activitats de producció, transformació i comercialització de productes de l'annex I del Tractat, hauran d'ajustar-se al que es disposa en els apartats 4.1 o 4.2, respectivament, de les directrius comunitàries sobre ajudes estructurals al sector agrari (2000/C28/02).
  
Quan les inversions o despeses es referisquen a assistència tècnica, transferència de tecnologia i estudis per a activitats agràries de l'annex I del Tractat, hauran de complir el que es disposa en l'apartat 14 de les directrius assenyalades anteriorment, i en particular:
  
- Posar-se a disposició dels possibles beneficiaris en lliure concurrència i condicions objectives.
  
- L'ajuda total no podrà superar els 100.000 euros per beneficiari en un període de tres anys o, si es tracta d'explotacions que responguen a la definició de petites o mitjanes empreses en els termes dels apartats 2.2. d) i e) anteriors, el 50% dels costos subvencionables, segons quina siga la xifra mes favorable.
  
La promoció genèrica de productes artesanals i típics locals haurà d'ajustar-se a les disposicions aplicables a la publicitat dels productes agraris (87/C 302/06), de 12 de novembre de 1987.
  
Per al conjunt d'activitats compreses en la gestió i el foment del programa, despeses de funcionament, assistències tècniques i despeses d'equipaments informàtics i telemàtiques necessaris per a l'execució del programa territorial, el grup d'acció local no podrà destinar més del 15% de l'ajuda pública total posada a disposició del programa.
  
3.4 Limitacions
  
No seran subvencionables les inversions o despeses anteriors a la presentació de la sol·licitud. No obstant això, les comunitats autònomes, a petició raonada del grup d'acció local, podran autoritzar la subvencionalitat de les inversions o despeses anteriors realitzades exclusivament a títol de recull de materials, així com els corresponents a honoraris tècnics, despeses d'estudis de viabilitat, adquisició de patents i llicències i obtenció de permisos.
  
L'adquisició d'equips de segona mà, excepte el que es preveu en l'apartat 3.1, no serà auxiliable en el sector de la transformació i comercialització de productes agraris.
  
La compra de terrenys i immobles s'ajustarà a les condicions següents:
  
Compra de terrenys:
  
a) Haurà d'existir una relació directa entre la compra i els objectius del projecte.
  
b) El cost no podrà sobrepassar el 10% de la inversió total.
  
c) Caldrà aportar-hi un certificat d'un taxador independent qualificat (agent de la propietat Immobiliària o semblant) o d'un organisme degudament autoritzat (cambra oficial, etc.) que confirme que el preu de compra no sobrepassa el valor de mercat.
  
Quan l'adquisició es destine a operacions de protecció ambiental, a més del que es preveu en els apartats a) i c) anteriors:
  
- La compra haurà de ser autoritzada per la comunitat autònoma,
  
- El terreny haurà de dedicar-se a l'ús previst durant un període determinat per l'autorització anterior i mai inferior a vuit anys,
  
- El terreny no serà dedicat a finalitats agrícoles,
  
- La compra i, per tant, el titular del projecte, serà realitzada per una entitat pública o un organisme de dret públic.
  
Compra d'immobles
  
a) Haurà d'existir una relació directa entre la compra i els objectius del projecte
  
b) Caldrà d'aportar-hi un certificat d'un taxador independent qualificat o d'un organisme oficial degudament autoritzat que certifique que el preu no supera el valor de mercat i que l'edifici s'ajusta a la normativa nacional aplicable al projecte,
  
c) L'edifici no ha d'haver sigut objecte, durant els deu últims anys, de cap subvenció nacional o comunitària,
  
d) La compra haurà de ser autoritzada per la comunitat autònoma, en l'acord de la qual es determinarà el període, no inferior a cinc anys, durant el qual l'edifici quedarà afectat a la destinació prevista,
  
e) L'edifici no podrà destinar-se a albergar serveis administratius de caràcter públic.
  
f) El cost no podrà sobrepassar el 25% de la inversió total auxililable
  
En el sector de la producció primària i de comercialització i transformació de productes agraris, el valor del terreny sobre el qual s'assenta l'immoble no és subvencionable.
  
4. Ajudes a la formació professional, orientació i assessorament i a la creació d'ocupació
  
4.1 Formació professional, orientació i assessorament
  
Aquestes ajudes es destinen a fomentar les accions de formació professional, la formació prèvia, inclosa l'actualització de coneixements, l'orientació i l'assessorament, tendents a facilitar la inserció professional dels treballadors i l'estabilitat i manteniment de l'ocupació.
  
Els perceptors de les ajudes poden ser persones actives (ocupades o en situació de desocupació) que participen en activitats essencials per a la realització de programes de desenvolupament local.
  
Les despeses elegibles són les necessàries per a la preparació, funcionament, gestió i avaluació de les accions de formació, orientació i assessorament professional. A títol orientatiu, es consideren elegibles les despeses següents:
  
- Els ingressos dels cursetistes en conceptes de beques o d'ajudes a la manutenció, allotjament o desplaçament.
  
- Les despeses de personal formador, orientador o assessor (remuneracions, càrregues socials i viatges).
  
- Béns consumibles no amortitzables.
  
- Adquisició, lloguers i lísings dels equips per a la formació.
  
- Adquisició, lloguers i lísings dels edificis destinats a activitats formatives.
  
- Costos indirectes:
  
. Remuneracions, càrregues socials i despeses de viatge dels administradors, gerents i personal no format.
  
. Adaptació dels locals en els centres de formació professional per als minusvàlids.
  
. Despeses diverses de gestió.
  
. Publicitat.
  
. Subministraments d'oficina.
  
. Documentació general.
  
. Correus, telèfon, aigua, gas i electricitat.
  
- Altres despeses a convenir entre l'estat membre i la Comissió.
  
Les despeses o inversions l'amortització de les quals supere la duració d'aquestes activitats de formació, orientació i assessorament s'imputaran al projecte corresponent en proporció a la duració esmentada (regla de ?pro rata temporis?).
  
4.2 Ajudes a l'ocupació
  
Podran concedir-se dos tipus d'ajudes:
  
- Ajudes a la contractació en llocs de treball per compte alié.
  
- Ajudes a la creació d'activitats independents, és a dir, aquelles que incentiven la instal·lació de treballadors autònoms o la incorporació a empreses amb un règim jurídic d'economia social (cooperatives de treball associat, etc.).
  
Els perceptors d'aquestes ajudes són persones en situació de desocupació. En tot cas, l'import d'aquestes ajudes no podrà sobrepassar els límits establits per la normativa nacional d'ocupació.
  
Les ajudes han de ser limitades temporalment i poden consistir en subvencions financeres o a preu fet per cada col·locació per compte alié o propi i/o assistència tècnica per als treballadors independents o entitats d'economia social, o qualsevol altra modalitat prevista en la normativa nacional.
  
4.3 Ajuda pública total màxima i taxa de cofinançament comunitari
  
1. L'ajuda pública total màxima i les condicions per a la seua concessió s'ajustaran a allò que en cada cas s'estableix en les disposicions següents:
  
- Activitats relacionades amb la producció, comercialització i transformació de productes agraris inclosos en l'annex I del Tractat:
  
· Formació professional, orientació i assistència: directrius comunitàries sobre ajudes al sector agrari (2000/C 28/02), apartat 14.
  
· Creació d'ocupació: directrius sobre ajudes a l'ocupació (1995/C 334/04), de 12.12.95.
  
- Activitats relacionades amb la producció, comercialització i transformació de productes agraris no inclosos en l'annex I i amb altres sectors:
  
· S'ajustaran a la regla de ?minimis- o en aplicació del Reglament (CE) 994/88, de 7 de maig de 1998, o el que es disposa en el Reglament (CE) 68/2001, Reglament (CE) 69/2001 i Reglament (CE) 70/2001.
  
· No obstant això, les ajudes a l'ocupació lligades a una inversió inicial es regiran pel que es disposa en les Directrius sobre les Ajudes d'Estat de Finalitat Regional (98/C74/06), de 10 de març de 1998, apartats 4.4. a 4.21.
  
2. La participació dels fons comunitaris no podrà sobrepassar els límits següents:
  
- A regions d'objectiu 1: el 75% de les despeses subvencionables i un mínim del 50% de l'ajuda pública total.
  
5. Restriccions i limitacions
  
Les comunitats autònomes podran establir mòduls de costos unitaris o límits d'una altra naturalesa a les despeses o inversions que hagen de servir de base per a calcular les ajudes. Amb la conformitat prèvia de la comunitat autònoma, els grups d'acció local podran adoptar, així mateix, mòduls o límits compatibles amb el seu programa territorial.
  
Les ajudes a concedir en l'aplicació d'aquest règim per a la iniciativa Leader Plus respectaran de forma sistemàtica les exclusions i limitacions previstes en els marcs i les disposicions comunitàries i nacionals.
  
En particular, pel que fa a la normativa comunitària i sense perjudici del que es disposa en normes i programes nacionals o regionals més restrictius, es respectarà allò que s'ha disposat, entre altres, en les normes següents:
  
- Reglament (CE) 1.257/1999, de 17 de maig de 1999, sobre ajuda al desenvolupament rural a càrrec del FEOGA.
  
- Reglament (CE) 1.260/1999, de 21 de juny de 1999, pel qual s'estableixen disposicions generals sobre els fons estructurals.
  
- Reglament (CE) 1.750/1999, de 23 de juliol de 1999, pel qual s'estableixen disposicions d'aplicació del Reglament (CE) 1.257/1999.
  
- Reglament (CE) 2.603/1999, de 9-12-99, pel qual s'estableixen disposicions transitòries per a l'ajuda al desenvolupament rural previst pel Reglament (CE) 1.257/1999.
  
- Reglament (CE) 1.261/1999, de 21 de juny de 1999, relatiu al FEDER.
  
- Reglament (CE) 1.784/1999, de 12 de juliol de 1999, relatiu al FSE.
  
- Reglament (CE) 1.159/2000, de 30 de maig de 2000, sobre activitats d'informació i publicitat que han de dur a terme els estats membres en relació amb les intervencions dels fons estructurals.
  
- Reglament (CE) 1.685/2000, de 28 de juliol de 2000, pel qual s'estableixen disposicions d'aplicació del Reglament (CE) 1.260/1999 quant al finançament de despeses d'operacions cofinançades pels fons estructurals.
  
- Directrius sobre ajudes a l'ocupació (95/C334/04)
  
- Directrius comunitàries sobre ajudes estatals al sector agrari 2000/C28/02.
  
- Directrius sobre ajudes d'estat de finalitat regional 98/C74/06.
  
- Reglament (CE) 994/1998, de 7 de maig de 1998, sobre ajudes d'estat.
  
- Reglament (CE) 68/2001, de 12 de gener de 2001, sobre ajudes de formació.
  
- Reglament (CE) 69/2001, de 12 de gener de 2001, sobre ajudes de minimis.
  
- Reglament (CE) 70/2001, de 12 de gener de 2001, sobre ajudes de PIME.
  
- Enquadrament de les ajudes nacionals per a publicitat de productes agraris i de determinats productes no inclosos en l'annex I del Tractat (87/C 302/06, de 12 de novembre de 1987).
  
- Decisió 103727, de 17 de maig de 2000, per la qual s'aprova el mapa d'ajudes de finalitat regional per al període 2000-2006. Ajuda d'estat núm. N773/99-Espanya.
  
- Recomanació, de 3 d'abril de 1996, sobre definició de petites i mitjanes empreses.
  
6. Informe tècnic de subvencionalitat
  
Sense perjudici de la comprovació de requisits que correspon al responsable administratiu i financer no es podrà aprovar cap projecte que prèviament no dispose de l'informe tècnic favorable de subvencionalitat emés per la conselleria corresponent de la comunitat autònoma o, si és procedent, del Ministeri d'Agricultura, Pesca i Alimentació.
  
Aquest pronunciament s'emetrà en un termini màxim de dos mesos a partir de la recepció de la sol·licitud d'informe o, si és procedent, de la documentació complementària que puga requerir-se al grup, transcorregut el qual s'estimarà favorable.
  
A més de les orientacions generals que dictarà l'organisme intermediari, l'emissió de l'informe tècnic haurà de tenir en compte que el projecte s'ajusta a l'estratègia de caràcter pilot i és complementari de les intervencions que s'apliquen en la regió i en la comarca corresponent. A aquest efecte, i en virtut del principi de complementarietat, l'informe tècnic d'elegibilitat serà negatiu quan el projecte siga emmarcable en qualssevol de les mesures incloses en el programa pluriregional o en el programa regional i no implique un valor afegit a aquestes en els termes d'exigències de la iniciativa (innovació, caràcter pilot, transferibilitat, etc.).
  
7. Llista bàsica d'activitats o inversions auxiliables
  
El caràcter productiu o no productiu dels projectes que es relacionen a continuació quedarà determinat no per la seua tipologia sinó per la naturalesa, tant del projecte com del seu titular.
  
En cap cas seran auxiliables les despeses de funcionament de les empreses.
  
Amb caràcter general, aquestes inversions hauran d'ajustar-se a la normativa següent:
  
a) En el cas de productes inclosos en l'annex I del Tractat, a les Directrius Comunitàries sobre Ajudes Estatals al Sector Agrari (2000/C28/02, en avant Directrius).
  
b) En els altres casos, a la regla de minimis o, en aplicació del Reglament (CE) 994/98, de 7 de maig de 1998, al que es disposa en el Reglament (CE) 68/2001, de 12 de gener de 2001, el Reglament (CE) 69/2001, de 12 de gener de 2001 i el Reglament (CE) 70/2001, de 12 de gener de 2001.
  
7.1 Utilització de nous coneixements i tecnologies a fi d'incrementar la competitivitat dels productes i serveis dels territoris
  
Seran auxiliables aquelles iniciatives que, dins de l'estratègia global plantejada pel grup, perseguisquen la utilització de nous coneixements i tecnologies, a fi d'incrementar la competitivitat dels productes i serveis del seu territori.
  
7.1.1 Iniciatives per a l'aplicació de les noves tecnologies en les empreses locals per a la promoció, producció i comercialització dels seus productes:
  
- Accions per a la comercialització conjunta de l'oferta turística existent en la comarca.
  
- Disseny i creació de webs per a la promoció i comercialització de la zona, les seues empreses i les seues ofertes turístiques, com també la promoció del territori i la connexió entre els distints agents implicats.
  
- Accions que incorporen les noves tecnologies o que suposen noves formes de producció o comercialització de les produccions locals.
  
- Accions que suposen formes originals de valorar una producció típica local.
  
- Introducció de noves produccions agràries amb demanda reconeguda en el mercat: medicinals, aromàtiques, energètiques, ecològiques, fruits del bosc, etc., respectuoses amb el medi i transferibles a altres zones.
  
- Assistència tècnica als sectors productius implicats en l'estratègia de desenvolupament comarcal.
  
- Ajudes a les empreses de productes locals per a accedir a equipaments avançats informàtics i telemàtics.
  
Normativa aplicable:
  
Productes de l'annex I del Tractat: noves formes de producció, comercialització de productes locals, introducció de noves produccions agrícoles i accés a equipaments informàtics i adaptació a les normes de qualitat mediambiental, apartats 4.1 i 4.2 de les Directrius.Assistències Tècniques, apartat 14 de les Directrius.
  
Altres inversions: apartat 7.b anterior.
  
7.1.2 Iniciatives per a l'aplicació de noves tecnologies i coneixements per a la millora dels serveis a la població i a les empreses locals:
  
- Telecentres. Empreses de serveis de teletreball, teleserveis que permeten la creació d'ocupació a temps parcial o total de la població amb dificultats d'accés al mercat laboral ordinari.
  
- Projectes que faciliten l'accés de la població als serveis telemàtics.
  
- Establiment de punts d'informació orientats a empreses i a la població local.
  
- Vivers d'empreses lligades al desenvolupament comarcal.
  
Normativa aplicable:
  
Productes de l'annex I del Tractat: vivers d'empreses, apartat 4.1 de les Directrius.
  
Altres inversions: apartat 7.b anterior.
  
7.1.3 Iniciatives per a l'aplicació de les noves tecnologies en la formació i l'ocupació:
  
- Formació telemàtica, creada i adaptada a les necessitats del sector o subsector.
  
- Formació en la utilització de les noves tecnologies de la informació i la comunicació.
  
- Formació de la població i, en especial, dels joves i les dones, en noves professions i oficis lligats al desenvolupament comarcal.
  
- Activitats de formació específica i avançada en noves tecnologies, orientades a la població activa local.
  
- Formació especialitzada del capital humà necessari per afavorir el desenvolupament local previst.
  
- Suport als intercanvis formatius entre empreses locals per a l'aprenentatge de nous coneixements i tecnologies.
  
- Suport a la creació d'ocupació lligat a les noves tecnologies.
  
Normativa aplicable:
  
Productes de l'annex I del Tractat: formació professional, orientació i assistència, apartat 14 de les Directrius. Creació i manteniment d'ocupació, Directrius sobre ajudes a l'ocupació (95/C 334/04), de 12 de desembre de 1995
  
Altres inversions: apartat 7.b anterior.
  
7.2 Millora de la qualitat de vida en les zones rurals
  
Seran finançables aquelles iniciatives que, dins de l'estratègia global plantejada pel grup, perseguisquen la millora de la qualitat de vida en la seua comarca.
  
7.2.1 Suport a les empreses que presten serveis en la comarca:
  
- Prestació de serveis de proximitat a la població i de suport a les petites empreses locals.
  
- Suport a les empreses de serveis socials en el medi rural que milloren la qualitat de vida de la població: guarderies, residències de tercera edat, atenció domiciliària, teleassistència domiciliària, serveis de companyia ...
  
- Empreses de suport immaterial i que faciliten la informació local.
  
- Empreses de capital privat, públic o mixt que oferisquen serveis assistencials i d'ajuda a la tercera edat: centres de dia, vivendes comunitàries, centres residencials...
  
- Serveis culturals.
  
- Promoció i foment del voluntariat social i integració social.
  
- Prestació de serveis a les PIME i a les explotacions agràries i forestals
  
- Iniciatives empresarials que integren sistemes de gestió mediambiental, eliminació de contaminants i de seguretat en les empreses que suposen una millora en la qualitat de vida de la població rural.
  
- Iniciatives empresarials noves d'utilització dels elements rurals que suposen l'acostament dels visitants i la població local amb el medi rural, les seues tradicions i la seua forma de vida.
  
- Associacionisme i gestió en comú de recursos naturals (terra o aigua).
  
Normativa aplicable:
  
Productes de l'annex I del Tractat: apartats 4.1 i 4.2 de les Directrius
  
Altres inversions: apartat 7.b anterior.
  
7.2.2 Suport als serveis culturals i d'oci:
  
- Activitats de promoció i serveis culturals permanents (centres d'interpretació, aules de naturalesa, accés a la informació i difusió cultural, etc.).
  
- Museus etnogràfics, d'estris agrícoles, flora i fauna, etc.
  
- Infraestructures que afavorisquen el desenvolupament de l'oci.
  
- Publicacions i estudis de màrqueting que permeten aconseguir els objectius plantejats en l'estratègia de desenvolupament comarcal.
  
Normativa aplicable: apartat 7.b anterior.
  
7.2.3 Suport a les iniciatives de conservació i rehabilitació del patrimoni cultural i natural:
  
- Accions per a l'atenció i la restauració del patrimoni cultural i natural.
  
- Inversions destinades a la recuperació d'espais degradats i rehabilitació del paisatge.
  
Normativa aplicable: apartat 7.b anterior.
  
7.2.4 Suport a les activitats formatives i d'ocupació:
  
Seran finançables les actuacions de formació professional i ajudes a l'ocupació específiques dels projectes i accions elegibles dins de l'estratègia de desenvolupament comarcal i en el marc de la iniciativa Leader. Entre altres:
  
- Accions de formació que contribuïsquen a fomentar activitats que reporten beneficis socials i/o mediambientals.
  
- Adaptació dels mètodes de formació a la realitat de les zones rurals: teleformació, flexibilitat horària, mètodes multimèdia, etc.
  
- Formació adaptada a les necessitats de les empreses locals que permeta la permanència en la zona de la mà d'obra.
  
- Plans de formació que combinen la formació amb la realització pràctica d'activitats laborals, amb vista a fomentar la inserció laboral.
  
- Formació professional sectorial sobre aprofitament de recursos endògens.
  
- Ajudes a la creació i al manteniment de l'ocupació, inclosa l'autoocupació i, de manera especial, respecte a l'ocupació de la dona rural, l'ocupació juvenil i l'ocupació de discapacitats.
  
Normativa aplicable
  
Productes de l'annex I del Tractat: ajudes a la formació, apartat 14 de les Directrius. Creació i manteniment d'ocupació, Directrius sobre Ajudes a l'Ocupació (95/C 334/04), de 12 de desembre de 1995
  
Altres inversions: apartat 7.b anterior.
  
7.3 Valoració dels productes locals, en particular, facilitant l'accés al mercat de les petites estructures de producció mitjançant accions de tipus col·lectiu
  
Seran finançables aquelles iniciatives que, dins de l'estratègia global plantejada pel grup, perseguisquen la valoració dels productes locals, facilitant l'accés al mercat de les petites estructures de producció mitjançant actuacions de tipus col·lectiu.
  
En tot cas, la promoció de productes agroalimentaris lligada a la qualitat o a l'origen geogràfic haurà d'ajustar-se a les disposicions del Reglament (CEE) 2.081/92, de 14 de juliol de 1992, relatiu a la protecció de les indicacions geogràfiques i de les denominacions d'origen dels productes agrícoles i alimentaris, en el Reglament (CEE) 2.082/92, de 14 de juliol de 1992, relatiu a la certificació de característiques específiques dels productes agraris i alimentaris, i en el Reglament (CEE) 1.848/93, pel qual s'estableixen disposicions d'aplicació d'aquest últim. En matèria de producció ecològica, les inversions auxiliables hauran d'ajustar-se al que es disposa en el Reglament (CEE) 2.092/91, sobre producció agrícola, i en el Reglament (CE) 1.804/99, sobre producció animal.
  
7.3.1 Iniciatives de cooperació que perseguisquen una millora en la qualitat, l'homogeneïtzació i normalització de l'oferta local orientada a l'obtenció d'identificadors de qualitat (DO, indicació geogràfica, marques, etc.), reducció dels costos de comercialització i de suport tècnic per a la posada en marxa de projectes intercomarcales i estudis de mercat:
  
- Projectes d'inversió de caràcter associatiu destinats a incrementar la producció de varietats locals en perill d'extinció i d'algun tipus de denominació de qualitat.
  
- Suport a la constitució i al funcionament d'entitats associatives de productors de productes típics locals de qualitat i d'agricultura ecològica.
  
Normativa aplicable:
  
Productes de l'annex I del Tractat: comercialització i transformació de productes agraris, apartat 4.2 de les Directrius. Constitució i funcionament d'agrupacions, apartat 10 de les Directrius.
  
7.3.2 Iniciatives per a transformació, comercialització i promoció de productes locals innovadors:
  
- Iniciatives noves i avançades d'envasament, etiquetatge i embalatge de productes que allarguen el seu temps de comercialització i ressalten les qualitats del producte així com la identificació de la procedència i en l'etapa de comercialització (traçabilitat).
  
- Actuacions de suport a la inversió per a la comercialització i venda de productes agrícoles i/o ramaders, artesans, en especial si es realitza a través de les seues associacions o altres entitats de tipus col·lectiu i mitjançant la introducció de nous mètodes de comercialització (Internet, etc.).
  
- Suport a les agrupacions de productors en connexió amb associacions de consumidors per a la producció i venda directa de productes (exclosos establiments detallistes).
  
- Creació de centres o punts de distribució de productes agroalimentaris lligats a la producció local de caràcter artesanal (exclosos establiments detallistes).
  
- Accions de caràcter pilot per a la transformació de la producció típica local, impulsant la seua qualitat i especialment amb accions de tipus col·lectiu i mètodes de producció artesans i tradicionals.
  
- Suport al certificat i control de productes d'agricultura ecològica.
  
- Promoció de la producció local, promoguda per entitats representatives del sector i vinculada als productes de qualitat així com el suport de fires comarcals i l'assistència a fires nacionals i internacionals per part dels productors locals.
  
- Inventari dels productes i de les seues característiques definitòries en relació amb el territori de procedència així com la realització d'estudis de mercat que responguen i plantegen solucions a problemes i situacions específiques.
  
- Accés al mercat de petites estructures de producció mitjançant actuacions de tipus col·lectiu.
  
Normativa aplicable:
  
Productes de l'annex I del Tractat: comercialització i transformació de productes agraris, apartat 4.2 de les Directrius
  
Per a ajudes a agrupacions de productors i producció i comercialització de productes agrícoles de qualitat, apartats 10 i 13 de les Directrius, respectivament.
  
Promoció de productes locals: enquadrament de les ajudes nacionals per a publicitat de productes agraris i de determinats productes no inclosos en l'annex I del Tractat, llevat dels productes pesquers (87/C302/06), de 12 de gener de 1987.
  
7.3.3 Iniciatives de caràcter mediambiental lligades a la producció local:
  
- Suport a la utilització d'energies alternatives en els processos de producció, transformació i comercialització de producció local.
  
- Suport a la gestió de residus procedents de la transformació i comercialització agrària, el reciclatge de subproductes i la depuració biològica.
  
- Inversions destinades al certificat ambiental d'empreses.
  
- Actuacions que fomenten les activitats a l'aire lliure i en contacte amb la naturalesa (turisme ecològic, agroturisme, etc.).
  
- Actuacions en la xarxa Natura 2000.
  
Normativa aplicable:
  
Productes de l'annex I del Tractat: apartats 4.1 i 4.2 de les Directrius.
  
Altres inversions: apartat 7.b) anterior.
  
7.3.4 Iniciatives que valoren l'artesania local i els coneixements tradicionals:
  
- Recuperació d'oficis, activitats i/o productes tradicionals, tallers, suport a la investigació i foment de trobades i creadors.
  
- Creació i modernització d'empreses que valoren l'artesania local.
  
- Projectes d'inversió destinats a crear o consolidar petites empreses de serveis vinculades als processos d'elaboració i/o promoció (envasos típics, etc.) d'agroindústria local.
  
Normativa aplicable:
  
Productes de l'annex I del Tractat: apartats 4.1 i 4.2 de les Directrius.
  
Altres inversions: apartat 7.b) anterior.
  
7.3.5 Iniciatives de formació i suport a l'ocupació:
  
- Formació en tècniques de transformació i comercialització que redunden en la millora de la qualitat dels productes.
  
- Formació i foment de la producció ecològica integrada.
  
- Formació encaminada a la incorporació de pràctiques respectuoses amb el medi ambient, en els processos de producció o transformació agrària local.
  
- Suport a la contractació del personal necessari per a dur a terme projectes d'inversió, dins de l'estratègia de desenvolupament local.
  
- Suport a la contractació de tècnics per a la dinamització i organització dels sectors de la producció local de qualitat, vinculada a l'estratègia de desenvolupament comarcal.
  
- Formació de mòduls mediambientals
  
Normativa aplicable:
  
Productes de l'annex I del Tractat: formació, apartat 14 de les Directrius. Creació i manteniment d'ocupació, Directrius sobre Ajudes a l'Ocupació (95/C334/04), de 12 de desembre de 1995
  
Altres inversions: apartat 7.b) anterior.
  
7.4 Valoració dels recursos naturals i culturals, inclosa la de les àrees d'interés comunitari en el marc de Natura 2000
  
Seran finançables aquelles iniciatives que, dins de l'estratègia global plantejada pel grup, perseguisquen la valoració dels recursos naturals i culturals de les zones Leader.
  
7.4.1 Iniciatives turístiques i d'oci, respectuoses i vinculades a l'aprofitament del medi ambient:
  
- Activitats de turisme alternatiu (senderisme, gastronòmic, ecològic, ornitològic), agroturisme, turisme cultural i turisme de naturalesa.
  
- Senyalització d'entorns d'interés paisatgístic i elaboració de rutes temàtiques (geològiques, gastronòmiques, etc.).
  
- Creació de centres de reserva turística i d'informació comarcal, on no hi ha aquestes infraestructures bàsiques de suport.
  
- Creació de petites empreses que oferisquen serveis turístics de caràcter mediambiental i cultural.
  
- Activitats complementàries del turisme destinades al públic infantil (granges escola, etc.).
  
Normativa aplicable: apartat 7.b) anterior.
  
7.4.2 Iniciatives de promoció del patrimoni natural i cultural:
  
- Activitats de promoció d'itineraris d'alt valor natural, estudis sobre vegetació i fauna protegida o en perill d'extinció.
  
- Foment de la cultura ecològica.
  
- Iniciatives d'integració d'elements catalogats com a béns d'interés cultural en activitats de naturalesa socioeconòmica. Concerts, exposicions, etc.
  
- Activitats que afavorisquen i potencien la cohesió del territori Leader.
  
Normativa aplicable: apartat 7.b) anterior.
  
7.4.3 Iniciatives per a la protecció, recuperació i gestió dels recursos naturals:
  
- Gestió ecològica de l'espai natural i protecció dels ecosistemes existents.
  
- Recuperació d'espais degradats, rehabilitació del patrimoni local i restauració del paisatge.
  
- Assistències tècniques per a l'elaboració d'indicadors ambientals, sistemes de recollida de dades i aplicació de sistemes de gestió ambiental.
  
- Estudis tècnics per a la recuperació de recursos naturals i patrimonials (diagnòstics, inventaris, etc.).
  
- Actuacions que milloren la gestió de l'aigua de reg i que promoguen estudis de qualitat i contaminació de les aigües.
  
- Utilització d'energies alternatives, depuració biològica i gestió de residus.
  
- Actuacions de suport a les pràctiques ecològiques en l'agricultura.
  
- Aprofitament racional dels boscos, així com la valoració de les produccions forestals.
  
- Explotació de zones que continguen espècies autòctones rellevants i els usos tradicionals de cada comarca.
  
- Recerca de nous sistemes productius i aprofitaments que permeten protegir i mantenir el mig.
  
- Suport a la constitució d'associacions de propietaris forestals.
  
Normativa aplicable: per a inversions, apartat 4.1 i 4.2 de les Directrius. Per a assistència tècnica i elaboració d'estudis, apartat 14 de les Directrius.
  
7.4.4 Conservació, recuperació i difusió del patrimoni arquitectònic, històric i cultural, així com de les tradicions en l'àmbit comarcal:
  
- Catalogació i inventari dels recursos naturals per al desenvolupament de noves fórmules de turisme especialitzat.
  
- Iniciatives que persegueixen l'acostament i coneixement del medi rural per la població, especialment pels més joves.
  
- Creació de rutes diferenciades de contingut historicomonumental, rutes turístiques, etc.
  
- Disseny i implantació de nous sistemes d'informació global i permanent del territori.
  
- Rehabilitació i/o restauració de béns immobles de l'arquitectura tradicional, béns patrimonials i entorns naturals, d'interés turístic i cultural.
  
- Actuacions lligades als recursos naturals i la cultura local o comarcal amb especial referència a la valoració integral d'esdeveniments i tradicions populars, promoció, publicitat i edició de material gràfic i/o audiovisual.
  
- Infraestructures de suport a les activitats culturals i de comunicació i difusió ambiental.
  
Normativa aplicable: apartat 7.b) anterior.
  
7.4.5 Iniciatives de formació i ajudes a l'ocupació:
  
- Formació en educació i gestió paisatgística i mediambiental.
  
- Formació sobre l'ús i aprofitament dels recursos naturals i culturals.
  
- Formació professional vinculada a les necessitats de les empreses (monitor ambiental, guia turístic, etc.).
  
- Suport a l'organització de jornades, seminaris... vinculats al medi ambient i al patrimoni local.
  
- Suport a l'ocupació per a empreses vinculades a les accions del programa.
  
Normativa aplicable: apartat 7.b) anterior i Directrius sobre Ajudes a l'Ocupació (95/C334/04), de 12 de desembre de 1995.
  
Independentment de l'aspecte aglutinant o eix prioritari que definisca cada programa Leader, es donarà prioritat, en cadascun d'ells, a les iniciatives que fomenten l'accés dels joves al mercat laboral, i la igualtat d'oportunitats per a les dones. Així mateix, les accions de formació i/o utilització de noves tecnologies hauran d'estar, en tot cas, en coordinació per a la seua aplicació amb les desenvolupades en la Iniciativa EQUAL.
  
7.5 Igualtat d'oportunitats per a joves i dones
  
Normativa aplicable: apartat 7.b) anterior i Directrius sobre Ajudes a l'Ocupació (95/C334/04), de 12 de desembre de 1995.
  
7.5.1 Ocupació
  
- Ajudes a les empreses per a la incorporació de joves i de dones en la seua plantilla, en llocs adequats a la seua titulació i coneixements.
  
- Ajudes a les empreses que fomenten les activitats amb dedicació de jornada parcial, amb flexibilitat laboral, amb possibilitats de treballs a domicili, etc., que afavorisquen la incorporació de dones al món laboral.
  
- Establiment d'ajudes a les empreses que presten serveis de suport i ensenyament tutelat a joves i dones.
  
7.5.2 Suport a l'ocupació
  
- Creació de serveis d'assessorament professional a dones i joves que n'afavorisca l'accés al mercat laboral (primera ocupació, retorn al món laboral després d'un període d'inactivitat, adaptació professional, ...)
  
- Suport als serveis de guarderia i custòdia per a persones a càrrec seu.
  
7.5.3 Foment de l'autoocupació
  
- Identificació de potencialitats, capacitats i interessos de les dones i dels joves quant al territori.
  
- Ajudes a les petites empreses promogudes per joves i per dones dirigides a l'autoocupació, i també, dins de l'empresa familiar, a la consecució del propi estatut professional.
  
- Suport preferencial a les modalitats de treball cooperatiu i de coordinació entre iniciatives empresarials promogudes per joves i dones.
  
- Ajudes dirigides a fer possible l'emergència d'activitats econòmiques en condicions laborals de precarietat.
  
7.5.4 Formació professional
  
- Sensibilització de la població, i dels joves i dones, sobre la importància de la qualificació i de la formació professional
  
- Formació en especialitats o professions inexistents en la zona i amb demostrada demanda empresarial
  
7.5.5 Associacionisme i participació
  
- Foment d'actuacions dirigides a crear o reforçar l'associacionisme de dones i joves, així com qualsevol altra proposta d'increment de la seua participació i representació en la vida social i econòmica del territori.
  
7.5.6 Formació contínua i temps lliure
  
- Suport a iniciatives que es proposen contribuir a la formació contínua de les dones i els joves dels espais rurals, així com a l'ocupació del seu temps d'oci (creació d'espais i activitats de trobada i intercanvi; utilització de les noves tecnologies amb finalitats d'aprenentatge i intercanvis extracomarcals, etc.).
  
7.5.7 Assentament poblacional
  
- Afavorir l'assentament de joves i dones en els territoris rurals.
  
- Desplegament d'accions de sensibilització, animació i desenvolupament que afavorisquen la renovació dels territoris i la creació de serveis públics que incrementen la qualitat de la vida de les famílies rurals.
  
7.6 Suport a la cooperació entre territoris rurals
  
- Les activitats de cooperació auxiliables són les mateixes que les recollides en els apartats anteriors, sempre que es desenvolupen els termes establits en el capítol 2 de la Comunicació.
  
8. Tramitació, resolució, justificació i pagament de les ajudes
  
8.1 Sol·licitud
  
Els beneficiaris de les ajudes hauran de presentar a l'oficina que a l'efecte designarà el grup d'acció local la documentació següent, en relació amb el projecte d'inversió o activitat que pretenguen realitzar:
  
. Sol·licitud.
  
. Projecte o memòria que inclourà una descripció de la inversió o activitat, descripció de la seua contribució al desenvolupament de la zona, pressupost de les despeses a efectuar i impacte ambiental previst. Quan el projecte implique la realització d'obra civil, haurà de presentar-se un projecte realitzat per tècnic competent, visat pel col·legi corresponent.
  
. Declaració de les ajudes obtingudes i/o sol·licitades d'altres organismes o administracions nacionals, autonòmiques o locals.
  
. Acreditació del compliment de les obligacions fiscals i amb la Seguretat Social i, si és procedent, declaració-liquidació d'impostos i butlletins de cotització.
  
. Acreditació de la propietat o capacitat legal d'ús i gaudi dels béns del projecte.
  
. Permisos, inscripcions i registres, i/o qualssevol altres requisits que siguen exigibles per la comunitat autònoma i/o municipi, per al tipus de millora o activitat de què es tracte. El projecte i els permisos, inscripcions i altres requisits legals, seran exigibles en el moment de la subscripció del contracte d'ajuda, llevat que la comunitat autònoma n'autoritze expressament i de forma individualitzada la presentació posterior que, en tot cas, haurà d'efectuar-se amb anterioritat a la data límit d'execució del projecte fixada en el contracte d'ajuda. Tot contracte que no compte amb algun dels documents exigibles es considerarà nul de ple dret, excepte en els supòsits autoritzats assenyalats anteriorment, cas en què el contracte explicitarà la seua eficàcia demorada a la presentació dels referits documents en el termini establit, transcorregut el qual sense haver-se presentat el contracte esdevindrà ineficaç.
  
. Declaració jurada de generació o manteniment d'ocupació.
  
. Compromís de respectar la destinació de la inversió durant, almenys, els cinc anys posteriors al certificat de finalització d'inversions.
  
. Compromís de posar a disposició del grup d'acció local, de la comunitat autònoma, de l'organisme intermediari, de la Comissió de la UE o dels òrgans de control establits la documentació necessària perquè aquests puguen demanar informació precisa i verificar la inversió o despesa, fins als cinc anys següents al pagament de l'ajuda.
  
. Qualssevol altres documents que el grup d'acció local considere necessaris per poder prendre motivadament la resolució corresponent.
  
Els terminis per a la presentació de sol·licituds de les ajudes que els grups d'acció local establiran per a les distintes línies o accions no podran superar la data de l'1 de novembre de 2006.
  
8.2 Resolucions
  
La gerència del grup d'acció local analitzarà les sol·licituds i la documentació requerida per comprovar si contenen la informació necessària i s'adeqüen a la naturalesa de les mesures a les ajudes de la qual pretenguen acollir-se. Comprovats aquests extrems, el grup alçarà acta de no-inici d'inversions i sol·licitarà informe tècnic de subvencionalitat a la comunitat autònoma, amb el qual, exprés o presumpte, elevarà la proposta corresponent a l'òrgan de decisió que dictarà la resolució que pertoque, la qual, en tot cas, serà motivada.
  
Si de l'anàlisi de la documentació es dedueix la falta d'algun requisit o document acreditatiu, es comunicarà al beneficiari, i se li donarà un termini màxim de trenta dies per completar o acreditar les exigències requerides. Una vegada complet l'expedient, s'haurà de resoldre en el termini màxim de dos mesos.
  
La quantia de la subvenció es definirà, dins dels límits màxims establits, d'acord, entre altres, amb els criteris de valoració següents, reflectits en un informe tecnicoeconòmic a elaborar per la gerència:
  
- Viabilitat tecnicoeconòmica i financera del projecte.
  
- Adequació de l'acció als objectius i naturalesa del programa.
  
- Contribució a la correcció dels desequilibris territorials i productius.
  
- Caràcter innovador de la inversió i la seua contribució al desenvolupament integral de la zona.
  
- Garanties suficients dels promotors del projecte, tant pel que fa a la seua solvència economicofinancera com empresarial.
  
- Utilització dels factors productius de la zona.
  
- Creació o manteniment de l'ocupació, especialment de joves i/o dones.
  
- La modalitat del projecte (primer establiment, ampliació, modernització o trasllat).
  
- La taxa de valor afegit (o, si és procedent, l'increment de productivitat del projecte).
  
- Grau d'impacte ambiental.
  
En el termini màxim de quinze dies des de la seua adopció, la resolució mitjançant la qual es concedeix l'ajuda es notificarà al beneficiari, el qual l'haurà d'acceptar o rebutjar expressament en el termini màxim dels quinze dies posteriors a la recepció de la notificació; en la comunicació es farà constar el pressupost de la inversió, la finalitat per a la qual s'aprova, la subvenció concedida i el termini per a l'execució de la millora o la despesa, que no haurà de ser superior a divuit mesos, llevat que causes excepcionals i amb la petició prèvia de l'interessat, justifiquen la pròrroga d'aquest termini, que no serà superior a la meitat del termini inicial.
  
La concessió d'ajudes per al funcionament del grup d'acció local requerirà l'autorització prèvia dels serveis de la comunitat autònoma corresponent, a la qual amb periodicitat trimestral es comunicarà la relació d'ajudes concedides.
  
El termini per a la concessió d'ajudes pel grup d'acció local, compromís de despesa i subscripció de contractes, s'acabarà el 31 de desembre de 2006.
  
Tant la resolució com el contracte d'ajuda han d'identificar els agents finançadors de l'ajuda: Unió Europea, (FEOGA-Orientació), Ministeri d'Agricultura, Pesca i Alimentació, comunitat autònoma i/o Administració local.
  
8.3 Justificació de l'execució de les inversions
  
Efectuades les inversions o realitzades les despeses de la millora o activitat subvencionada, el beneficiari en comunicarà l'acabament a la gerència del grup, que haurà de verificar, tant materialment com documentalment, la realització de la millora o activitat i l'efectivitat de la despesa.
  
La verificació material assegurarà l'existència real del bé objecte de comprovació, l'ajust al projecte o memòria valorada, la utilitat i funcionament, la coincidència amb la justificació documental i totes les comprovacions que calguen d'acord amb les inversions o despeses subvencionades.
  
Tenint en compte que les ajudes han de referir-se a despeses efectivament realitzades i que aquestes han de correspondre a pagaments realitzats, la justificació documental de les inversions o despeses subvencionades haurà d'acreditar-se mitjançant factures pagades o documents comptables de valor probatori equivalent, juntament amb els títols o documents bancaris o comptables que, si és procedent, asseguren l'efectivitat del pagament. Quan alguna quantitat s'haja pagat en metàl·lic, en la comptabilitat de l'empresa es comprovarà que ha existit una disminució patrimonial equivalent al dit pagament i, en tot cas, la factura inclourà l'expressió ?Vaig rebre en metàl·lic?.
  
A aquest efecte, s'entén per document comptable de valor probatori equivalent tot document presentat per justificar, quan no procedisca l'emissió de factura, que l'anotació comptable ofereix una imatge fidel de la realitat.
  
La justificació de les aportacions en espècie s'ajustarà al que es disposa en la norma núm. 1 del Reglament (CE) 1.685/2000 i a les instruccions que, a l'efecte, establirà la comunitat autònoma, la qual visarà de conformitat els justificants presentats, que tindran la consideració de documents comptables de valor probatori equivalent. En tot cas, l'ajuda a càrrec dels fons comunitaris no podrà superar l'import de les despeses realment realitzades.
  
En cas d'assistència tècnica, estudis, inventaris, activitats de promoció, cursos, etc., a més dels justificants anteriors, es remetrà un exemplar del document o programa a la comunitat autònoma.
  
Podran aprovar-se certificats parcials d'un import mínim de 36.000 euros i pagar-se la part de l'ajuda que corresponga a tals certificats, amb la deducció prèvia de la part proporcional de bestreta, si s'haguera concedit.
  
Les despeses a tenir en compte com a justificació d'inversions seran les efectivament pagades pels titulars de projectes als seus proveïdors abans del 31 de desembre de 2008.
  
Quan no es justifique la totalitat de la inversió o despesa aprovada en la resolució de concessió d'ajuda, l'expedient se certificarà aplicant a la inversió o despesa realment justificada el percentatge de subvenció inicialment concedit; tot això sense perjudici de l'anul·lació de l'expedient si no s'han complit la finalitat o l'objectiu aprovats en la concessió.
  
Tot document justificatiu de despesa o inversió haurà de ser estampillat amb indicació que el seu import ha sigut imputat a un projecte auxiliat en el marc de la iniciativa comunitària Leader Plus.
  
8.4 Pagament de les ajudes
  
El pagament de les ajudes podrà realitzar-se, segons la modalitat, de la manera següent:
  
a) Subvenció directa
  
L'òrgan de decisió del grup d'acció local, si ho considera procedent, podrà concedir, amb la sol·licitud prèvia del beneficiari, una bestreta de fins al 40% de l'ajuda, que es farà efectiva una vegada subscrit el contracte d'ajuda. Serà de responsabilitat exclusiva del grup d'acció local l'exigència o l'exempció de garantia que avale la bestreta.
  
La resta de l'ajuda o la seua totalitat, si no s'ha concedida bestreta, es pagarà després de certificada la inversió o la despesa corresponent.
  
El pagament s'efectuarà mitjançant transferència bancària. Si s'utilitza un altre mitjà de pagament (metàl·lic, xec, etc.), el beneficiari haurà de firmar un justificant de cobrament.
  
b) Bonificació d'interessos i subvenció a les despeses de garantia de préstecs
  
El pagament s'efectuarà després de certificada la inversió a l'entitat financera que concedirà el préstec i/o garantia, en un sol termini, calculant el seu valor actualitzat al moment del pagament i a la taxa acordada en el conveni corresponent.
  
9. Publicitat
  
El grup d'acció local haurà de fer publicitat adequada de l'aplicació de la iniciativa comunitària Leader a la població de la zona, així com de les normes per a la concessió d'ajudes previstes en aquest règim, o les que establirà per al desenvolupament o complement d'aquest. Qualsevol norma interna del grup d'acció local relacionada amb el present règim d'ajudes requerirà l'aprovació prèvia de la comunitat autònoma.
  
Les entitats locals i les associacions de caràcter representatiu que formen part del grup d'acció local facilitaran la inserció en els seus taulers d'anuncis i publicacions de tota la informació que calga per fer conéixer als potencials beneficiaris els objectius de la iniciativa.
  
L'organisme intermediari dictarà les instruccions necessàries per a l'aplicació per part dels grups d'acció local i dels promotors de projectes de les disposicions del Reglament (CE) 1.159/2000, de 30 de maig de 2000, sobre les activitats d'informació i publicitat, en relació amb les intervencions dels fons estructurals.
  
10. Facultat de desenvolupament i de resolució
  
L'organisme intermediari dictarà les instruccions necessàries per al desenvolupament i l'aplicació d'aquest règim d'ajudes, així com per al compliment dels requisits exigibles per la Comissió de la Unió Europea.


Còpia Permalink ELI